Sakit hati dipaksa cari kerja punca anak racun keluarga sendiri
Oleh KOSMO!

29 November 2022, 9:30 pm
JAKARTA – Seorang wanita di Magelang, Jawa Tengah ditahan kerana membunuh keluarganya sendiri di rumah mereka semalam, lapor stesen penyiaran CNN Indonesia hari ini.
Identiti tiga mangsa itu telah dikenal pasti sebagai Abas Ahar (58), Heri Riyani (54) dan Dhea Chairunisa (25).
Kejadian itu didedahkan oleh orang ramai yang membuat laporan polis. Suspek, Dhio Daffa Syadilla, 22, yang merupakan anak kedua dari keluarga itu kemudian ditahan.
Hasil siasatan mendapati pelaku nekad membunuh keluarganya kerana sakit hati akibat sering dipaksa mencari kerja.
“Dia mengaku berasa sakit hati kerana tidak pernah diberi perhatian oleh keluarga. Sejak kebelakangan ini dia sering disuruh mencari kerja.
“Oleh kerana berasa tidak selesa, dia nekad membunuh ibu, bapa dan kakaknya,” kata Pengarah Siasatan Jenayah Umum Daerah Jawa Tengah, Djuhandani Raharjo Puro.

Pelaku terlebih dahulu membeli racun secara online. Hasil bedah siasat ketiga-tiga mangsa mendapati racun yang digunakan oleh pelaku diklasifikasikan sebagai ‘ganas’ dan boleh membawa maut kepada manusia.
Ketiga-tiga mangsa dikatakan mengalami kecederaan parah akibat meminum racun itu.
Ketua Pejabat Kesihatan Polis Wilayah Jawa Tengah, Sumy Hastry turut berkata, tekak dan perut mangsa melecur.
Hastry berkata, pelaku mencampur racun itu ke dalam air teh dan kopi mangsa dalam kuantiti yang banyak.
“Kalau dilihat pada luka, dos yang digunakan agak banyak. Boleh sampai 2 hingga 3 sudu kecil. Nampaknya racun itu tidak mengubah warna dan rasa teh dan kopi itu,” katanya.
Bagaimanapun, Hastry tidak dapat mengesahkan jenis racun yang digunakan oleh pelaku sama ada racun tikus atau sianida. Buat masa ini, pasukan Makmal Forensik masih melakukan pemeriksaan. – Agensi


Graduan perlu elak liabiliti kewangan di awal kerjaya
Oleh SYED AZLAN SAYED HIZAR

29 November 2022, 8:42 pm
ARAU – Mahasiswa baharu bergraduasi dinasihatkan agar mengamalkan perbelanjaan berhemah dan mengelak menambah liabiliti kewangan ketika di awal kerjaya.
Raja Muda Perlis, Tuanku Syed Faizuddin Putra Jamalullail turut menasihatkan agar mahasiswa supaya belajar berhemah dalam menguruskan perbelanjaan mereka selepas mendapat pekerjaan.
“Dalam menghadapi kos sara hidup semasa, mereka yang baharu sahaja bergraduat dinasihatkan supaya mengelakkan diri daripada menambah liabiliti di awal kerjaya masing-masing.
“Jangan kerana mahu menunjukkan bahawa anda sudah berjaya, anda perlu berhutang besar untuk membeli barangan kehendak seperti kereta mewah yang akhirnya mungkin boleh membawa kerugian kepada anda,” titah baginda yang juga Canselor Universiti Malaysia Perlis (UniMAP),” titah baginda hari ini.
Baginda bertitah demikian ketika berangkat menyempurnakan sidang kelima Istiadat Konvokesyen Ke-17 UniMAP di Dewan Ilmu, Kampus Alam UniMAP Pauh Putra di sini semalam.
Tambah Baginda lagi, adalah lebih baik graduan baharu memasang impian untuk membeli rumah atau tanah terlebih dahulu kerana nilai kedua-dua aset itu semakin meningkat saban tahun.

“Tidak perlu lagi menghabiskan pendapatan anda dengan barangan berjenama sehingga menyebabkan anda terpaksa meminjam daripada orang lain.
“Belajarlah berhemah dalam perbelanjaan supaya anda memiliki simpanan mencukupi bagi menampung kehidupan sebagai persediaan andainya berlaku sesuatu yang tidak diingini kelak,” titah baginda. – KOSMO! ONLINE.


Penyokong Ghana ‘troll’ penyokong Korea Selatan
Oleh KOSMO!

29 November 2022, 9:00 pm
DOHA, Qatar –  Seorang peminat bola sepak dari Ghana mengejek penyokong Korea Selatan selepas pasukannya menjaringkan gol semasa perlawanan antara dua negara itu pada Piala Dunia Qatar 2022, lapor akhbar Daily Star semalam.
Pasukan bola sepak Ghana, Black Stars meraih mata pertama dalam kejohanan itu Isnin lalu menerusi kemenangan 3-2, hasil jaringan tunggal Mohammed Salisu dan dua jaringan gol Mohammed Kudus.
Detik mendebarkan dirasai penyokong Ghana sebelum Kudus menjaringkan gol penentuan setelah Korea Selatan berjaya menjaringkan dua gol sekali gus menyamakan kedudukan.
Selepas Mohammed Kudus menjaringkan gol keduanya (penamat), seorang penyokong Ghana dirakam meraikannya di hadapan sekumpulan penyokong pihak lawan yang duduk di barisan belakang.
Lelaki itu menjerit dan memberi isyarat ke arah penyokong Korea Selatan, mengangkat selendang dan memberikan isyarat 3-2 menggunakan jarinya.
Dia juga didakwa menjerit: “Kami boleh memenangi kejohanan ini!”

Telatah lelaki itu bagaimanapun tidak menimbulkan sebarang provokasi daripada penyokong Korea Selatan yang tersenyum hambar di hadapannya, sambil cuba untuk terus menonton perlawanan.
Kemenangan itu adalah yang pertama buat Ghana dalam kejohanan itu sejak tewas di tangan pasukan Amerika Syarikat (AS) pada masa tambahan semasa pusingan 16 terbaik pada Piala Dunia 2010.
Keputusan itu turut meningkatkan peluang mereka untuk mara ke peringkat kalah mati dalam kejohanan tahun ini, setelah tewas pada aksi pembukaan kepada Portugal.
Kemenangan ke atas Uruguay dalam perlawanan terakhir mereka pada Jumaat ini akan menjamin kemaraan Ghana. – Agensi


Tabung bantuan kos rawatan Nad Zainal dilancarkan
Oleh MOHAMMAD SHAHEMY AZMI

29 November 2022, 9:52 pm
PETALING JAYA – Satu tabung kecemasan mengutip sumbangan buat pelakon Nad Zainal yang masih dirawat di Unit Rawatan Rapi (ICU) sebuah hospital swasta dilancarkan.
Tabung berkenaan bagi menampung kos rawatan pelakon itu sejak dimasukkan ke hospital lebih seminggu lalu.
Kewujudan tabung tersebut dikongsikan pengarah dan juga penerbit Shahrulezad menerusi hantaran yang dimuat naik dalam Instagram miliknya.
“Ramai sudah maklum mengenai pelakon Nad Zainal yang masih dirawat di wad ICU sejak minggu lalu.
Tabung Kecemasan ini adalah insiatif rakan-rakan serta peminat Nad Zainal bagi menampung kos rawatan
di hospital pakar, sekali gus membantu meringankan beban keluarganya.
“Bagi semua yang prihatin, mari kita sama-sama berganding bahu untuk membantu,” tulis pengarah drama Cina Buta itu.

Pada masa sama, Shahrulezad turut meminta orang ramai menguar-uarkan kutipan derma tersebut, selain tidak putus berdoa agar Nad kembali pulih dan sihat seperti sediakala.
“Jangan kita lupa titipkan doa untuk Nad Zainal agar kembali pulih sepenuhnya dan jangan lupa juga untuk kongsikan post (perkongsian) ini agar lebih ramai dapat turut membantu,” katanya.
Penderma yang bermurah hati untuk menyalurkan sumbangan boleh berbuat demikian menerusi akaun bank CIMB Pertubuhan Kebajikan As Siddiq menggunakan nombor akaun, 8604978484.
Dalam hantaran sama, pemilik rumah produksi RadiusOne itu turut berkongsi alamat e-mel, [email protected] untuk penderma memberikan resit sebagai bukti sumbangan.
Terdahulu ibu kepada dua cahaya mata itu dimasukkan di Unit Rawatan Rapi (ICU) di Hospital Ampang Puteri Isnin lalu akibat pendarahan paru-paru dan diintubasi bagi merehatkannya.
Selepas dilaporkan berada dalam keadaan kritikal, Nad atau nama lengkapnya Farah Nadia Zainal Abidin semakin menunjukkan perkembangan positif dan difahamkan sudah beberapa kali membuka mata.
Biarpun hanya dalam tempoh singkat, kondisi terkini yang ditunjukkan pelakon Dendam Seorang Isteri itu nyata memberi kegembiraan buat semua. – KOSMO! ONLINE


Hashim Mustapha meninggal dunia
Oleh MUHAMMAD AYMAN GHAFFA

29 November 2022, 11:26 pm
KOTA BHARU – Bekas pemain bola sepak kebangsaan, Mohd. Hashim Mustapha, 56, meninggal dunia selepas ditidurkan beberapa hari di Unit Rawatan Rapi (ICU), Hospital Universiti Sains Malaysia (HUSM) Kubang Kerian di sini sebentar tadi.
Mohd. Hashim atau lebih dikenali sebagai Hashim Mustapha menghembuskan nafas di hospital itu apabila mengalami komplikasi akibat kencing manis yang dihidapinya kira-kira pukul pukul 10.25 malam.
Menantunya, Mohd. Nizab Ayub berkata, arwah meninggal dunia di sisi ahli keluarga yang lain semasa menerima rawatan di HUSM .
Katanya, jenazah Hashim Mustapha akan dikebumikan esok.
Sebelum ini, Hashim Mustapha terpaksa ditidurkan selepas mengalami masalah komplikasi kencing manis dan jantung.
Beliau juga sudah menjalani pembedahan memotong kaki kiri pada 27 Oktober lalu selepas salur darah tersumbat akibat jangkitan kuman.

Berdasarkan rekod, Hashim Mustapha merupakan penerima anugerah kasut emas Liga Malaysia selepas menjaringkan gol terbanyak pada tahun 1993 dan 1994 bersama pasukan Kelantan.
Penyerang kelahiran Kota Bharu itu juga pernah menjadi penolong jurulatih pasukan Kelantan pada 2010 sehingga 2012.
Selain itu, beliau dilantik ketua jurulatih pasukan Tok Janggut Warriors FC yang beraksi dalam Liga M3 sebelum bersara daripada arena bola sepak. – KOSMO! ONLINE.


Disangka kain buruk, rupanya mayat
Oleh ISKANDAR SHAH MOHAMED

29 November 2022, 7:55 pm
KUALA SELANGOR – Seorang warga emas tergamam apabila objek disangka kain buruk rupa-rupanya mayat seorang lelaki di kawasan semak Lorong Cempaka, Kampung Sungai Kajang, Tanjong Karang di sini, hari ini.
Mayat individu berpakaian lengkap itu ditemui Toriman Marsaid, 66, kira-kira pukul 12.30 tengah hari.
Menurut Toriman, ketika kejadian dia mengayuh basikal menuju pulang ke rumah selepas selesai minum di sebuah kedai makan.
“Setibanya di lokasi, saya teringat pesan seorang rakan supaya bantu mencari nombor telefon individu yang mahu menjual tanah lot di kawasan itu.
“Saya kemudian melihat objek yang disangka kain rentang (iklan tanah) yang buruk namun terkejut mendapati adalah mayat lelaki,” katanya ketika ditemui di tempat kejadian petang tadi.
Jelas beliau, dia seterusnya segera menghubungi talian kecemasan bagi tindakan lanjut.

Sementara itu, Ketua Polis Daerah Kuala Selangor, Superintendan Ramli Kasa ketika dihubungi mengesahkan kejadian dan masih mengenal pasti punca sebenar kejadian.
“Siasatan masih dijalankan sama ada melibatkan jenayah atau kemalangan dengan puncanya akan diketahui hasil bedah siasat nanti,” katanya. -KOSMO!ONLINE


Payung Teduh, Pusakata bergabung di Malaysia
Oleh MOHAMMAD SHAHEMY AZMI

29 November 2022, 8:30 pm
KUALA LUMPUR – Kumpulan muzik terkenal Indonesia, Payung Teduh dan Pusakata buat pertama kali bakal bergabung sekali gus beraksi di Malaysia dengan menggunakan nama Parade Hujan menerusi konsert Senandung Malam.
Pusakata atau nama sebenarnya, Mohammad Istiqamah Djamad ketika ditemui Kosmo! Online berkata, kali terakhir Payung Teduh diundang membuat persembahan di Malaysia sekitar 2017 sebelum mereka berpecah.
“Terima kasih Neptunes Presents kerana membuka peluang kepada kami untuk kembali ke sini. Lebih istimewa, kali ini kami tampil kembali sebagai sebuah band namun mengguna pakai nama Parade Hujan sebagai tanda pengenalan.
“Ini merupakan konsert pertama dan rasmi kami sebagai Parade Hujan. Kami sentiasa menantikan peluang untuk ke sini kerana sokongan dan sambutan daripada peminat yang cukup luar biasa,” katanya.
Ketika ditanya tentang keyakinan untuk kembali bergerak bersama rakan seperjuangan lamanya, Pusakata berkata, dia yakin perdamaian adalah jalan terbaik seiring dengan usia.
“Saya masih ingat, pernah bercakap mahu bermain muzik dengan mereka sampai tua.

“Bila diajukan hal ini, ternyata mereka juga memberi kesempatan untuk saya kembali memperjuangkan muzik bersama anggota band yang lain.
“Mereka terbuka dengan perkara ini. Harus saya akui, jujurnya gabungan semula ini adalah demi ‘show bussines’. Saya percaya pada soal jodoh dan rezeki. Mungkin ini petanda baik buat kami sebagai Parade Hujan,” katanya.
Pusakata berkata demikian ketika ditemui di Swee Lee, Pusat Membeli Belah Lot 10, di sini hari ini.
Turut hadir ialah kumpulan Efek Rumah Kaca dan penganjur Neptunes Presents, Nabila Huda.
Bagi Payung Teduh, mereka tidak punya alasan untuk menolak tawaran bermain pada konsert tersebut.
Bagi mereka, bukan hanya soal berapa ramai peminat yang hadir kelak, tetapi lebih kepada untuk menyaksikan Payung Teduh dan Efek Rumah Kaca menerima apresiasi yang baik daripada penggemar di Malaysia.
Payung Teduh sebelum ini popular dengan lagu seperti Akad dan Menuju Senja.
Konsert Senandung Malam di Zepp KL pada malam esok berlangsung bermula pukul 8.30 malam.
Tiket konsert Senandung Malam yang dijual pada harga RM180 dan RM220, manakala RM650 untuk sesi eksklusif ramah mesra bagaimanapun telah habis terjual. – KOSMO! ONLINE


Melly Goeslaw ziarah pusara P. Ramlee, Saloma
Oleh HARYATI KARIM

29 November 2022, 7:56 pm
PETALING JAYA – Selepas lebih 10 tahun tidak berkunjung ke Malaysia, pusara Allahyarham Tan Sri P. Ramlee dan Allahyarhamah Saloma menjadi lokasi pertama yang dijejaki komposer dan penyanyi terkenal Indonesia, Melly Goeslaw sebaik tiba di Kuala Lumpur petang tadi.
Melly, 48, bersama suaminya, Anto Hoed menerusi Instagram menjelaskan, sudah lama dia menyimpan hasrat untuk menziarahi pusara seniman agung itu, namun baru kini mempunyai kesempatan.
“Hari ini saya tiba di Kuala Lumpur untuk persiapan berjumpa media esok. Saat tiba tadi kami terus menziarahi ke pusara P. Ramlee dan Saloma.
“Saya turut berkesempatan berjumpa dengan cucu Saloma dan baru tahu juga ternyata P. Ramlee memiliki darah keturunan Aceh,” ujar Melly.
Menurut Melly atau nama sebenarnya Melliana Cessy Goeslaw, dia melihat P. Ramlee sebagai seorang tokoh seni yang genius.
“Terlalu kagum saya dengan tahap genius karya-karyanya dan kisah semasa hidupnya memberi inspirasi saya dalam berkarya.

“Meskipun tidak pernah kenal secara langsung, tetapi punya energi yang sama dalam mencipta sebuah karya.
“Saya menginginkan karya-karya ini kelak boleh dikenang sebagai sesuatu yang indah dalam kehidupan, selamanya. Al-Fatihah,” tulis Melly dalam Instagramnya.
Penyanyi yang popular dengan lagu Jika itu tiba di Kuala Lumpur bagi menghadiri sebuah sidang akhbar Ada Apa Dengan Melly? yang dijadual berlangsung di sebuah hotel di ibu kota esok.
Difahamkan ratu runut bunyi Indonesia itu bakal mengadakan konsert di Malaysia sempena 30 tahun karier muziknya. – KOSMO! ONLINE


25 tan abu al-Quran dan buku agama dilupus ke tengah laut
Oleh KOSMO!

29 November 2022, 7:48 pm
KLANG – Sebanyak 25 tan abu al-Quran dan buku agama telah dilupuskan dengan melepaskannya ke tengah laut berhampiran Pulau Angsa, hari ini.
Program anjuran kerajaan negeri itu turut mendapat kerjasama dari Lembaga Zakat Selangor (LZS) dan Jabatan Agama Islam Selangor (JAIS).
Jika sebelum ini kaedah pelupusan itu dibuat dengan cara melontar abu Al-Quran ke laut, namun ia kini telah ditambah baik menggunakan gelongsor khas sebagai tanda menyantuni Al-Quran.
Abu yang telah dimampatkan menjadi kiub itu dilepaskan di lautan kira-kira 13 batu nautika dari Pelabuhan Klang dengan pimpinan Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Selangor, Mohd. Zawawi Ahmad Mughni.
Mohd. Zawawi berkata, program tersebut merupakan siri ketiga bagi menyempurnakan proses pelupusan 350 tan al-Quran dan buku agama yang rosak akibat banjir pada tahun 2021.
“Terima kasih kepada LZS, JAIS, Gas Malaysia Berhad dan dana Tabung Infak Jariah Umat Islam Selangor (TIJARI) yang membiayai kos keseluruhan serta polis marin untuk proses pengangkutan.

“Program ni ialah program untuk memuliakan al-Quran dan merupakan siri terakhir,” katanya ketika ditemui di Jeti Pengkalan Polis Marin Pelabuhan Klang, dekat sini, hari ini. – KOSMO! ONLINE.


Video disalah erti, Atiq Azman berang dituduh gay
Oleh NUR AL-FAIRUZA SYARFA NOR SAIDI

29 November 2022, 7:37 pm
PETALING JAYA – “Saya tidak menyokong LGBT, saya ‘straight'”.
Demikian penegasan Atiq Azman apabila dilabel sebagai seorang homoseksual oleh seorang pengguna media sosial.
Individu itu menuduhnya mempunyai kecenderungan sebegitu gara-gara video dimuat naik Atiq yang memperlihatkan bentuk bahagian sulitnya seolah-olah ditujukan kepada golongan lelaki.
Malah, stereotaip generasi kini menilai lelaki yang memiliki muka ‘jambu’, bibir kemerah-merahan dan badan sado merupakan seorang gay.
Tidak berdiam diri, pemilik nama sebenar Raja Muhammad Atiqullah Shah Raja Azman Shah itu memuat naik video dalam InstaStory meminta individu tersebut tampil untuk menjelaskan keadaan.
“Sekitar pukul 4 petang tadi saya ada mengajak individu tersebut untuk membuat ‘live’ bersama-sama tetapi dia mendiamkan diri dan memaklumkan sedang bekerja.

“Saya bukan nak melayan sangat tetapi lebih kepada memberi peluang untuk tuan diri bersuara,” jelasnya ketika dihubungi Kosmo! Online.
Tambah pelakon itu, video yang dimuat naik dalam Instagram ditujukan kepada wanita.
Bahkan dia kini masih mencari calon wanita idaman yang merupakan seorang perempuan tulen dan bukan cantik semata-mata.
Bagaimanapun, Atiq sempat meninggalkan pesanan kepada individu itu dan bersedia menerima permohonan maaf tanpa menyimpan dendam.
“Satu perkara sahaja yang saya nak pesan adalah apabila nak bercakap cermin diri dahulu.
“Jangan suka hati bercakap tidak bertapis. Bagi saya, tuduhan itu seperti tidak menghormati seseorang tidak kira sama ada saya atau orang lain.
“Jika pihak sana memohon maaf, saya terima dengan terbuka. Kalau tidak, merangkaklah di akhirat kelak,” katanya. -KOSMO! ONLINE


Lelaki guna tangan pecah 39 tembikai dalam seminit
Oleh KOSMO!

29 November 2022, 7:29 pm
ROM, ITALI – Seorang atlet dari Sepanyol menempa nama dalam Guinness World Records selepas memecahkan 39 biji tembikai dalam masa 1 minit menggunakan tangannya, lapor agensi berita United Press International semalam.
Menurut Guinnes World Records,  Roberto Rodriguez mencatat rekod kategori buah tembikai paling banyak dipecahkan dengan menggunakan tangan dalam masa 1 minit. Dia mencatat rekod dunia itu dalam program televisyen khas di Itali, Lo Show Dei Record.
Rodriguez menggunakan  tangannya untuk melakukan aksi tersebut sambil buah tembikai dipegang oleh beberapa sukarelawan.
Jumlah keseluruhan buah tembikai yang dipecahkan adalah 39, cukup untuk membolehkan Rodriguez diberikan gelaran tersebut. – Agensi


Lapan rumah sewa pondok Pasir Tumboh terbakar
Oleh ROHANA MOHD. NAWI

29 November 2022, 7:51 pm
KOTA BHARU – Kira-kira lapan buah rumah yang disewa oleh warga Pondok Terusan Pasir Tumboh di sini musnah dalam kebakaran sebentar tadi.
Kejadian berlaku kira-kira pukul 5.30 petang ketika penghuni pondok berkenaan berada di masjid selepas menunai solat asar.
Setiausaha Pondok Terusan Pasir Tumboh, Ahmad Shairazi Atiqullah berkata, beliau mengetahui kejadian tersebut selepas dihubungi oleh warga pondok itu.
Menurutnya, beliau ketika itu berada di pusat bandar Kota Bharu terus bergegas pulang ke pondok berkenaan.
“Berdasarkan pemerhatian awal, kebakaran itu melibatkan rumah persendirian yang disewa oleh warga pondok.
“Kita masih belum dapat mengenal pasti punca kebakaran itu,” katanya ketika dihubungi Kosmo! sebentar tadi. – KOSMO! ONLINE


Mahkamah putuskan pekerja berhak bersikap ‘boring’ di pejabat
Oleh KOSMO!

29 November 2022, 8:00 pm
PARIS – Sebuah mahkamah di Perancis baru-baru ini memutuskan bahawa seorang lelaki yang dipecat daripada sebuah firma perunding kerana tidak memiliki sikap menyeronokkan,  sememangnya mempunyai hak untuk menjadi seseorang yang membosankan, lapor laman berita Oddity Central semalam.
Pada 2015, syarikat Cubik Partners berpangkalan di Paris,  memecat lelaki yang hanya dikenali sebagai T itu dengan alasan dia bukan pendengar yang baik, sukar untuk bekerjasama dan dia membosankan.
Menurut firma tersebut, T tidak keluar menghabiskan masa bersama rakan-rakan sekerja selepas waktu pejabat yang merupakan sebahagian daripada kaedah untuk membina semangat berpasukan.
T bagaimanapun menjelaskan bahawa dia hanya enggan turut serta dalam beberapa aktiviti keterlaluan seperti minum minuman beralkohol dalam kuantiti banyak serta berkongsi katil dengan rakan sekerja.
Selepas dipecat, T membawa perkara itu ke mahkamah dengan hujah bahawa dibuang kerja  hanya kerana tidak menjadi seseorang yang menyeronokkan,  adalah salah di sisi undang-undang.
Selepas pertikaian undang-undang selama bertahun-tahun, mahkamah memutuskan bahawa Cubik Partners tidak mempunyai hak untuk memaksa seseorang mengambil bahagian dalam seminar atau aktiviti hujung minggu yang berakhir dengan pengambilan alkohol dalam kuantiti banyak.

Mahkamah sama turut menetapkan bahawa Cubik Partners terlibat dalam amalan yang memalukan dan mengganggu privasi pekerja seperti menggalakkan aktiviti seksual dengan  mewajibkan pekerja berkongsi katil dengan rakan sekerja semasa seminar. Ia turut menggunakan nama samaran untuk merujuk kepada seseorang serta menggantung gambar-gambar memalukan di pejabat.
T turut berhak mendapat bayaran pampasan sebanyak AS$3,000 (RM13,520).
Kakitangan itu turut meminta pampasan kerugian tambahan berjumlah AS$473,000 (RM2.1 juta) daripada bekas majikannya yang akan diputuskan mahkamah dalam perbicaraan akan datang. – Agensi


Pencuri rantai emas lari dengan berenang ke Myanmar
Oleh KOSMO!

29 November 2022, 8:30 pm
BANGKOK – Seorang lelaki di Thailand mencuri seutas rantai emas bernilai kira-kira 150,000 baht (RM18,999) dari sebuah kedai sebelum melarikan diri dengan berenang merentasi sungai dipenuhi ular ke Myanmar, lapor laman berita Thaiger semalam.
Akhbar Khaosod melaporkan kes kecurian yang berlaku Sabtu lalu di kedai emas Seri Phan, daerah Mae Sai, dalam wilayah Chiang Rai yang terletak hanya 200 meter dari Balai Polis Mae Sai.
Pengurus kedai memaklumkan bahawa seorang pelanggan lelaki meminta memasuki kedai untuk melihat rantai emas seberat 45.6 gram bernilai kira-kira 100,000 baht (RM12,666).
Lelaki itu kemudian berkata bahawa harga rantai itu terlalu mahal sebelum menambah, dia akan meminta pendapat isterinya dan kembali ke kedai sama.
Dia kemudian datang semula dan berkata: “Isteri saya mahukan rantai emas 75.8 gram.”
Rantai itu bernilai kira-kira 148,750 baht (RM18,841), hampir 50,000 baht (RM6,333) lebih mahal daripada yang pertama.

Pengurus kedai kemudian bersetuju dengan jual beli itu dan membiarkan lelaki itu memeriksanya. Akan tetapi, dia kemudiannya segera meragut rantai itu dan bergegas menuju ke arah sebuah motosikal.
Polis memeriksa rakaman sistem televisyen litar tertutup (CCTV) di kedai, kawasan sekitar dan sepanjang jalan berhampiran sebelum berjaya mengesan motosikal suspek yang diletakkan dekat Sungai Ruak, sempadan Thailand-Myanmar.
CCTV berhampiran sungai itu memaparkan suspek meletakkan motosikalnya dan berenang kira-kira 100 meter merentasi air tercemar dipenuhi ular ke Myanmar.
Polis kemudian menghubungi Pejabat Kerjasama Sempadan Thailand-Myanmar untuk meminta bantuan pihak berkuasa Myanmar bagi mengesan pencuri rantai emas itu. – Agensi


LRT Kelana Jaya alami gangguan teknikal lagi, perjalanan tren tergendala
Oleh KOSMO!

29 November 2022, 7:59 pm
KUALA LUMPUR – Perkhidmatan Transit Aliran Ringan (LRT) Laluan Kelana Jaya kini sedang mengalami masalah teknikal dan jadual perjalanan akan mengambil tempoh masa yang lebih lama dari kebiasaan.
Rapid Rail Sdn Bhd (Rapid Rail) dalam satu kenyataan memaklumkan, gangguan tersebut berpunca daripada Sistem Keselamatan Hentian Kecemasan Pencerobohan Penumpang atau Platform Intrusion Emergency Stop (PIES) yang teraktif (activated) secara tiba-tiba disyaki telah disambar petir di Stesen LRT Kerinchi dan menyebabkan tren dari kedua dua arah tidak dapat melalui kawasan tersebut.
“Selaku pengendali perkhidmatan LRT Laluan Kelana Jaya, Rapid Rail memohon maaf kepada pengguna yang mengalami kesulitan akibat gangguan teknikal yang berlaku pada pukul 5.46 petang tadi.
“Kakitangan teknikal sedang berada di lokasi bagi menjalankan kerja-kerja baik pulih.
“Akibat daripada gangguan tersebut, semua tren yang melalui kawasan tersebut terpaksa dipandu secara manual dan mengakibatkan kelewatan jadual perjalanan dan kesesakan platform berlaku di beberapa stesen,” katanya hari ini.
Tambah kenyataan itu, perkhidmatan bas perantara percuma telah disediakan bagi membawa penumpang dari Stesen LRT Bangsar ke Stesen LRT Pasar Seni dan Stesen LRT KLCC ke Stesen LRT Pasar Seni.

“Kakitangan operasi dan Polis Bantuan telah ditempatkan di platform bagi mengendalikan orang ramai.
“Pengumuman menerusi laman media sosial Rapid KL, di stesen dan di dalam tren telah dilakukan untuk makluman pengguna,” ujarnya. – KOSMO! ONLINE.


Orang Kelantan miliki DNA Melayu sebenar
Oleh MUHAMMAD HAIKAL RAMLI

29 November 2022, 6:07 pm
PETALING JAYA – Ujian DNA yang dilakukan ke atas 11 sub-etnik menunjukkan orang Kelantan memiliki gen sebenar orang Melayu.
Pengarah Penyelidikan Biokimia Analisis Universiti Sains Malaysia (USM), Prof Madya Dr Zafarina Zainuddin berkata, ia diperoleh selepas melakukan kajian berhubung asal usul bangsa Melayu melalui kaedah genetik untuk mengetahui rahsia DNA.
Katanya, kajian tertumpu kepada kupasan tentang rahsia DNA dan asal usul bangsa Melayu.
“DNA mitokondria adalah sangat unik yang hanya diwariskan oleh ibu kepada anak-anak.
“Kajian terhadap 11 sub-etnik Melayu di Semenanjung Malaysia mendapati hanya Melayu Kelantan mempunyai kumpulan DNA mitokondria yang spesifik kepada kaum dan geografi yang sangat unik dan tersendiri,” katanya yang mendapat geran kajian daripada Kementerian Pengajian Tinggi.
Tambahnya, DNA mitokondria orang Kelantan sedikit berbeza selepas proses ‘sampling’ mendapati orang Kelantan senang untuk dapat tiga generasi yang tulen atau tidak bercampur atau kacukan.

Menurut Zafarina, ia mungkin disebabkan ketegasan orang Melayu Kelantan dalam memilih pasangan hidup sekali gus menutup ruang untuk perkahwinan campur.
“Sampel orang Kelantan secara tidak sengaja membuktikan mereka ini adalah ‘pure’ atau asli. Bila dibandingkan, DNA orang Kelantan, orang Jawa dan dan wakil daripada sub-etnik ini nampak lebih tua daripada DNA dekat negara China,” ujar beliau.
Berdasarkan kajian juga, kita dapati genetik Melayu Kelantan mempunyai hubung kait dengan genetik Melayu Jawa. Hal ini mungkin berkait rapat dengan sejarah kerajaan Majapahit pernah menapak di Kelantan ketika zaman dahulu.
Di bahagian kesimpulan, Zafarina menyimpulkan bahawa DNA orang Melayu menunjukkan persamaan yang tinggi dengan Orang Asli Semang iaitu populasi yang paling tua di muka bumi.
“Berdasarkan kajian yang melibatkan pelbagai sub-etnik Melayu dan Orang Asli, orang Melayu ditemui mempunyai DNA mitokondira yang berusia puluhan ribu tahun, sama seperti Orang Asli Semang.
“Sempadan geografi dan politik pada hari ini telah menyebabkan pelbagai sub-etnik Melayu terlihat sebagai populasi yang berbeza. Hakikatnya, perkaitan mereka secara genetik dan hakikat kewujudan orang Melayu di Kepulauan Melayu lebih dari 50,000 tahun dahulu tidak dapat dinafikan,” tegas Zafarina.
Menjengah di ruangan komen, orang ramai meninggalkan pelbagai komen dan reaksi termasuklah berterima kasih kepada Zafarina diatas kajian yang menarik dan terperinci.
“Video penjelasan yang sangat bagus, saya memang suka ikuti pembentangan Dr Zafarina, apatah lagi versi ini santai dan bersifat mesra dan mudah difahami oleh golongan muda,” komen @iskandre.
“Teruskan mengkaji bangsa rahsia bangsa bertauhid dan bangsa difitnah berkurun lamanya. Nusantara bermaksud tanah yang dipecah-pecahkan. Semoga dirungkaikan segala kesimpulan pada kehidupan untuk teruskan berjihad demi agama, bangsa dan tanah air,” komen @pendakianalfitan. – KOSMO! ONLINE.


Untung bersih NCT Alliance RM30.4 juta
Oleh KOSMO!

29 November 2022, 6:44 pm
PETALING JAYA – NCT Alliance Berhad (NCT Alliance) merekodkan keuntungan bersih bagi tempoh sembilan bulan berakhir 30 September 2022 sebanyak RM30.4 juta dengan lonjakan 73 peratus berbanding RM17.6 juta tempoh yang sama tahun sebelumnya.
Nilai ini diperoleh melalui jumlah hasil yang dipertingkatkan sebanyak RM174.5 juta tumbuh sebanyak 92 peratus berbanding RM91 juta tempoh yang sama tahun sebelumnya.
Pengerusi Eksekutif dan Pengarah Urusan Kumpulan NCT Alliance, Datuk Seri Yap Ngam Choy berkata, untung bersih Kumpulan untuk suku ketiga berakhir 30 September 2022 naik sebanyak 40 peratus kepada RM11.2 juta berbanding RM8 juta tempoh yang sama suku tahun lalu.
Pendapatan naik sebanyak 182 peratus kepada RM74.2 juta bagi suku berkenaan daripada RM26.3 juta bagi tempoh suku yang sama tahun lalu.
“Prestasi yang kukuh ini disumbangkan oleh pembukaan ekonomi secara keseluruhan dan pembukaan sempadan negara yang mana ia memberi sokongan kepada projek utama Kumpulan iaitu Grand Ion Majestic (GIM) dan  Acacia Residences merekodkan pertumbuhan yang positif.
“Tambahan pula, tarikan baharu di Genting Highlands juga terus memacu kepada prospek yang positif bagi GIM.

“Selain itu, Kumpulan juga meraih manfaat daripada jualan projek Vortex dan juga Mahkota Kampar sekali gus ia memberi petunjuk kepada kedudukan Kumpulan yang terus kukuh berdaya saing,” ujarnya. -KOSMO! ONLINE


Wanita dakwa diperkosa hilang selepas buat laporan
Oleh TUAN NURHIDAYAH TUAN AB.GHANI

29 November 2022, 6:03 pm
AMPANG JAYA – Seorang wanita yang mendakwa diperkosa lelaki tidak dikenali menghilangkan diri selepas membuat laporan polis di Balai Polis Kajang pada 5 November lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, susulan kes rogol berkenaan, pihaknya telah mengesan satu ciapan pengguna bernama Jenny di Twitter pada pukul 11 malam semalam.
“Seorang wanita warga tempatan berusia 20 tahun yang juga seorang peniaga telah tampil membuat laporan di Balai Polis Kajang kira-kira pukul 7.39 malam.
“Dalam laporan, mangsa mendakwa dirinya dirogol dalam keadaan tidak sedarkan diri di sebuah apartment di Jalan Jalan Lee Woon Taman Zooview Ampang pada 11 Oktober lalu sekitar pukul 10 malam.
“Mangsa juga difahamkan pengsan selepas diberi minuman perisa Epal oleh seorang lelaki yang tidak dikenali,” katanya dalam kenyataan hari ini.
Menurut Farouk, pihaknya dalam usaha mengesan mangsa yang telah menghilangkan diri selepas laporan dibuat dan pengadu juga gagal dihubungi.

“Alamat yang diberikan oleh pengadu dalam laporan polis juga tidak wujud.
“Kami memohon kerjasama daripada pemilik Twitter berkenaan untuk hadir ke Ibu Pejabat Daerah Ampang Jaya untuk memberi keterangan lanjut,” ujarnya.
Pada masa sama, beliau turut menasihati masyarakat agar tidak membuat sebarang spekulasi yang boleh menggugat ketenteraman awam. – KOSMO! ONLINE.


Lelaki sanggup berhenti kerja demi tonton Piala Dunia
Oleh KOSMO!

29 November 2022, 6:00 pm
LONDON – Seorang peminat sukan bola sepak di England berhenti kerja semata-mata tidak mahu ketinggalan menonton semua perlawanan Piala Dunia Qatar 2022, lapor laman berita Okezone semalam.
Menurut akhbar The Sun, Casey Boshop, 39, yang merupakan seorang penyokong kuat pasukan England,  membuat keputusan itu kerana enggan terlewat walaupun  seminit untuk menonton pasukannya beraksi.
“Saya akan berasa amat kecewa jika perlu memasuki pejabat (ketika perlawanan berlangsung). Saya peminat tegar bola sepak dan tidak dapat membayangkan bagaimana perasaannya jika tidak dapat menonton,” katanya.
Boshop sebelum ini bekerja di Universiti Northumbria, Newcastle.
Dia bagaimanapun sudah mendapat pekerjaan baharu yang akan bermula awal 2023.
Selepas menganggur, dia sering menghabiskan masa di rumah, zon peminat atau pub untuk menonton perlawanan Piala Dunia 2022.

Bagaimanapun Boshop berkata, dia enggan pergi ke Qatar untuk menonton acara sukan itu secara langsung kerana peraturan yang melarang pengambilan arak sepanjang Piala Dunia berlangsung. – Agensi


Dua lagi pemain tarik diri sertai Harimau Malaya
Oleh MOHD. FITRIE MUHAMAD

29 November 2022, 7:29 pm
DUA pemain Kuala Lumpur City, Declan Lambert dan Akram Mahinan menjadi dua pemain terbaharu yang tidak dapat menyertai latihan pusat Harimau Malaya yang bermula hari ini.
Ini bermakna, hanya 17 pemain hadir melaporkan diri pada hari pertama latihan dan Persatuan Bola Sepak Malaysia (FAM) turut mengesahkan sudah menerima surat daripada KL City yang memohon pelepasan buat Akram dan Lambert kerana kedua-duanya ada urusan peribadi.
“Hanya 17 pemain yang tiba dan kami akan dapat mengumpulkan senarai penuh pada Isnin ini. Saya berada di Malaysia, jadi saya kena terima situasi ini dan saya akan cuba sehabis baik,” kata pengendali negara, Kim Pan Gon.
Sebelum ini, 11 pemain Johor Darul Ta’zim (JDT) dan Nor Azam Azih (Sri Pahang) juga tidak dapat sertai kem latihan negara atas alasan urusan peribadi, komitmen keluarga atau masalah kecederaan.
Sebelas pemain JDT itu adalah Shahrul Saad, La’vere Corbin Ong, Nazmi Faiz Mansor, Arif Aiman Hanapi, Akhyar Rashid, Matthew Davies, Syafiq Ahmad, Afiq Fazail, Syahmi Safari, Shio Hong Wan dan Natxo Insa.
Harimau Malaya akan turun beraksi dalam persahabatan antarabangsa menentang Kemboja pada 9 Disember ini di Stadium Nasional Bukit Jalil dan bertemu Maldives di Stadium Bola Sepak Kuala Lumpur selang lima hari kemudian.

Sementara itu, Setiausaha Agung FAM, Noor Azman Rahman berkata, perkembangan itu tidak beri kesan besar kepada persiapan pasukan.
“Dengan ketiadaan Akram dan Declan, skuad Harimau Malaya akan meneruskan kem latihan pusat kali ini dengan baki 28 pemain lain termasuk seorang pemain dari senarai bersedia iaitu pertahanan kiri Selangor FC, Fazly Mazlan.
“Penjaga gol Terengganu FC, Rahadiazli Rahalim (akan lapor diri) pada 6 Disember selepas selesai kem latihan pusat bersama skuad B-23 dan pemain FK Jablonec, Dion Cools pada 16 Disember,” katanya. – KOSMO! ONLINE


Perogol bersiri belasah sebelum perkosa mangsa
Oleh KOSMO!

29 November 2022, 6:30 pm
BANGKOK – Seorang perogol bersiri ditangkap buat kali kelima selepas menyerang dua wanita secara seksual di bandar Ubon Ratchathani, rantau Isaan pada Jumaat lalu, lapor laman berita Thaiger semalam.
Bekas banduan bernama Pathanin Jen, 41, ditahan polis atas kesalahan itu selain didakwa terlibat dalam beberapa kes kecurian di Isaan.
Rakaman kejadian menyaksikan Pathanin menyerang dua remaja perempuan pada Ahad, 20 November lalu di hadapan Taman Awam Tung Sri Mueng, Ubon Ratchathani, lapor akhbar MGR Online.
Mangsa kejadian, Noi, 18 dilihat memasuki kawasan tempat letak kenderaan sekitar pukul 9 malam (waktu tempatan) sebelum menaiki motosikalnya.
Pathanin menyerang Noi dari belakang dengan menendang kepalanya menyebabkan mangsa terjatuh daripada motosikal. Suspek terus menendang mangsa beberapa kali sehingga dia tidak sedarkan diri.
Dia kemudian mengheret mangsa ke satu sudut dan terus membelasahnya ketika tubuh mangsa kaku tidak bergerak. Suspek kemudian membawanya ke sebuah rumah terbiar dan memperkosanya.

Noi melaporkan kejadian itu kepada pegawai Balai Polis Ubon Ratchathani setelah berjaya melarikan diri. Polis menyerbu rumah suspek pada 25 November lalu dan menemui mangsa seterusnya.
Mangsa kedua, Nid, 18, memberitahu polis bahawa dia dalam perjalanan dari wilayah utara untuk menemui teman lelakinya di bandar Sisrakate. Dia bertemu Pathanin secara kebetulan di Terminal bas Ubon Ratchathani pada 22 November lalu.
Pathanin mendakwa dia mengenali teman lelaki Nid dan mahu membawanya ke rumah lelaki itu. Mangsa sebaliknya dibawa ke rumah suspek, diperkosa dan dikurung selama empat hari sebelum ditemui polis.
Pathanin mengaku memberi ubat pelali kepada Nid supaya dia  tidak dapat melarikan diri. Selain dua kes rogol, Pathanin mengaku bersalah mencuri tiga motosikal, topi keledar dan pakaian seragam pengawal keselamatan.
Menurut polis, Pathanin pernah dipenjara empat kali kerana mencuri dan menyerang orang awam sebelum dibebaskan pada pertengahan tahun ini. Dua mangsa terbaharunya dihantar ke hospital untuk menerima rawatan. – Agensi


Lebih RM3 juta dirampas judi Piala Dunia 2022
Oleh AZMI NORDIN

29 November 2022, 6:14 pm
KUALA LUMPUR – Sejumlah RM 3,177,293 had kredit di dalam perisian antara yang dirampas polis menerusi Ops Soga IX yang dilancarkan sepanjang 19 November hingga 21 Disember di seluruh negara.
Operasi itu dilakukan susulan usaha mengekang aktiviti judi dan pertaruhan sepanjang kejohanan bola sepak Piala Dunia Qatar 2022.
Setiausaha Polis Diraja Malaysia (PDRM) Datuk Noorsiah Saaduddin berkata, Ops Soga IX memfokuskan usaha mencegah dan membanteras kegiatan catit taruh tanpa lesen yang sah.
“Sepanjang operasi dijalankan, sebanyak 129 serbuan dilakukan di seluruh negara membawa kepada penangkapan 152 individu yang terlibat dengan aktiviti perjudian ini.
“Hasil serbuan membawa kepada rampasan RM3,177,293 had kredit di dalam perisian serta wang tunai bernilai RM113,140, SGD500, dan HKD356,940,” kata beliau dalam kenyataan hari ini.
Dalam pada itu, menurut Noorsiah, turut dirampas beberapa komputer, komputer riba, tablet, telefon bimbit, router, simkad, dan helaian kertas mempunyai catatan disyaki untuk pertaruhan.

“Kesemua yang ditangkap akan disiasat dibawah Seksyen 6(3) Akta Pertaruhan 1953, Seksyen 6(1) Akta Pertaruhan 1953, Seksyen 4(1)(d) Akta Pertaruhan 1953 dan Seksyen 4(1) Akta Rumah Judi Terbuka 1953,” kata beliau.
Tegas beliau, PDRM akan mengambil tindakan tegas kepada individu yang menganjurkan dan menjalankan pertaruhan, berlandaskan undang-undang sedia ada dalam usaha menangani aktiviti perjudian. -KOSMO! ONLINE.


Segmen hartanah, perkhidmatan kewangan pacu pendapatan positif OSKH
Oleh KOSMO!

29 November 2022, 6:36 pm
PETALING JAYA – Pendapatan OSK Holdings Berhad (OSKH) bagi suku ketiga tahun kewangan 30 September 2022 melonjak sebanyak 58 peratus kepada RM347.1 juta berbanding RM219.4 juta tempoh yang sama tahun sebelumnya.
Peningkatan ini dipacu oleh sumbangan daripada segmen hartanah dan juga perkhidmatan kewangan.
Pengerusi Eksekutif Kumpulan, Tan Sri Ong Leong Huat berkata, keuntungan sebelum cukai (PBT) naik 47 peratus tahun ke tahun YoY kepada RM131.4 juta berbanding tempoh sama tahun kewangan 2021.
“Prestasi bagi tempoh enam bulan diperkukuhkan oleh momentum pemulihan yang disokong oleh normalisasi ekonomi.
“Secara keseluruhannya, prestasi Kumpulan telah menunjukkan perkembangan yang menggalakkan kembali seperti sebelum pra pandemik.
“Ini adalah satu peningkatan yang terpuji dan kami akan terus menerima pakai pengurusan risiko ‘pre-emptive’ dan mengambil langkah mengoptimakan margin/kos sebagai komponen utama kepada strategi pertumbuhan masa depan Kumpulan,” katanya dalam kenyataan yang dikeluarkan.

Leong Huat menerangkan, pihaknya juga akan kekal komited terhadap strategi pertumbuhan jangka panjang sebagaimana kami terus mengukuhkan kedudukan portfolio Kumpulan untuk memperoleh pulangan optimum daripada segmen teras seperti hartanah dan juga perkhidmatan kewangan serta pegangan pelaburan. -KOSMO! ONLINE


MHB peroleh kontrak daripada Petronas Carigali
Oleh KOSMO!

29 November 2022, 7:19 pm
PETALING JAYA – Malaysia Marine and Heavy Engineering Sdn. Bhd. (MMHE) anak syarikat Malaysia Marine and Heavy Engineering Holdings Berhad (MHB), telah memperoleh kontrak daripada Petronas Carigali Sdn. Bhd. (PCSB) untuk melaksanakan perkhidmatan kejuruteraan, perolehan, pemasangan dan pentauliahan (EPCIC) bagi  projek Kasawari Carbon Capture & Storage di luar pantai Sarawak.
MMHE telah dianugerahkan kontrak Front-End Engineering Design (FEED) i untuk projek tersebut awal tahun ini.
Apabila  projek tersebut disiapkan, platform yang akan dibina dalam projek Kasawari itu akan diisi dengan air sedalam 108 meter dalam kawasan SK316, kira-kira 200 kilometer luar pesisir daripada Kompleks LNG Petronas di Bintulu, Sarawak.
Sebaik siap, projek Kasawari itu akan menjadi projek CCS luar pesisir terbesar di dunia daripada aspek memerangkap volum  karbon dioksida (CO 2). Ia memiliki  keupayaan untuk memerangkap  3.3 juta tan CO 2 setahun.

Pengarah Urusan dan Ketua Pegawai Eksekutif MHB, Pandai Othman berkata, kontrak yang diperoleh itu menunjukkan keyakinan PCSB yang kukuh terhadap keupayaan Kumpulan untuk menawarkan perkhidmatan yang terbaik kepada pelanggan.
“Kontrak yang dimenangi adalah berdasarkan kepada pertandingan FEED yang mana ia juga menjadi bukti daya saing kos dalam memberi penyelesaian bersepadu dalam EPCIC kepada pelanggan,” katanya dalam kenyataan yang dikeluarkan.

Penganugerahan kontrak tersebut telah meningkatkan tempahan buku MHB kepada RM6.6 bilion yang mana ia  adalah terbesar dalam sejarah Kumpulan sekali gus menandakan pemulihan dalam industri minyak dan gas selepas mengalami penyusutan sejak tahun 2014 dan juga impak daripada pandemik. -KOSMO! ONLINE


Wanita diculik pengasuh semasa bayi temui keluarga selepas 50 tahun
Oleh KOSMO!

29 November 2022, 7:00 pm
WASHINGTON – Salah satu kes orang hilang paling lama di Amerika Syarikat (AS) berjaya diselesaikan selepas setengah abad, lapor akhbar New York Post semalam.
Melissa Highsmith diculik di Fort Worth, Texas pada 23 Ogos 1971 ketika dia baru berusia 21 bulan.
Setelah beberapa dekad, dia akhirnya disatukan semula dengan keluarga kandungnya selepas maklumat dan keputusan ujian asid deoksiribonukleik (DNA) berjaya merungkai misteri kes berusia 50 tahun itu.
“Ia amat menggembirakan dan pada masa yang sama, ia perasaan paling indah di dunia,” kata Melissa kepada saluran televisyen CBS News selepas perjumpaan semula dengan keluarganya semasa perayaan Thanksgiving.
Ibu kandung Melissa, Alta Apantenco memberitahu saluran televisyen WFAA: “Saya terlalu gembira dan tidak dapat menggambarkan perasaan saya.
“Saya gembira melihat anak perempuan saya kerana tidak sangka akan berjumpanya semula,” kata Alta.

Sebelum kehilangan Melissa, Alta telah berpisah dengan pasangannya, Jeffrie Highsmith dan berpindah ke Fort Worth sebagai ibu tunggal berusia 21 tahun. Dia meletakkan iklan di akhbar tempatan kerana terdesak mencari pengasuh untuk menjaga Melissa selepas mula bekerja sebagai pelayan restoran.
Alta kemudian mengupah pengasuh bernama Ruth Johnson yang sepatutunya mengambil Melissa daripada rakan sebiliknya semasa dia bekerja.
Rakan sebiliknya berkata, wanita itu kelihatan ‘baik’, selain memakai sarung tangan putih, cermin mata hitam dan topi bonnet ketika datang, demikian menurut Pusat Kebangsaan untuk Kanak-kanak Hilang dan Dieksploitasi (NCMEC).
Bagaimanapun, suspek tidak memulangkan Melissa dan tiada sesiapa berjaya menghubunginya. Alta menghubungi pihak berkuasa dan pencarian sejak itu bermula.
Setelah mendapat petunjuk pada Oktober lalu di Charleston, bapa Melissa, Jeffrie kemudian menjalani ujian DNA dan berjaya memadankannya dengan anak Melissa.
Melissa yang menggunakan nama Melanie Walden tidak tahu dia diculik tetapi memberitahu bahawa dia dibesarkan dalam rumah tangga yang ‘kasar’. Tiada maklumat lain mengenai penculiknya telah dikeluarkan. – Agensi


Peniaga pakaian ‘bundle’ menangis ustaz borong semua baju
Oleh KOSMO!

29 November 2022, 5:47 pm
PETALING JAYA – Seorang peniaga pakaian terpakai (bundle) menangis terharu apabila seorang lelaki membeli semua jualannya berharga RM1,000 dalam satu siaran langsung di TikTok.
Lelaki yang memborong semua pakaian itu, dikenali sebagai @UstazTido, kemudian meminta peniaga tersebut memberi semua baju yang dibeli itu kepada gelandangan sekitar bandar.
“Anggap ini rezeki awak. Kalau kamu ada masa, sebelum subuh cuba pergi ’round’ bandar, cari orang gelandangan dan beri baju-baju itu pada mereka,” ujar @ustaztidoofficial itu.
Bukan itu sahaja, ustaz tersebut turut memberi tambahan RM300 kepada peniaga itu untuk membaiki telefon pintarnya yang rosak.
Di ruangan komen, orang ramai memuji dan mendoakan agar @ustaztidoofficial dimurahkan rezeki kerana sering membantu peniaga-peniaga kecil untuk terus bersemangat berniaga.
“Allahuakbar semoga ustaz dimurahkan rezeki selamanya, amin,” komen salah seorang netizen.

“Pernah rasa macam mana susah jual baju bundle.. penat, tiada yang beli. Kalau ada yang beli sehelai, rasa gembira luar biasa,” komen netizen yang lain pula.
Sehingga kini video yang dimuat naik oleh @ArmyUstazTido itu telah mendapat 2.4 juta tontonan, 209,500 tanda suka dan 6,912 kongsian.
Di akaun TikTok @ustaztidooffial, beliau sering memaparkan video dirinya berkongsi rezeki kepada orang yang memerlukan sekaligus menyebarkan kebaikkan kepada orang ramai. – KOSMO! ONLINE.


Tandas awam di Kelantan macam tandas hotel lima bintang
Oleh MUHAMMAD HAIKAL RAMLI

29 November 2022, 5:01 pm
PETALING JAYA – Seorang gadis yang bercuti di Kelantan terkejut melihat kemewahan tandas awam percuma persis tandas di hotel lima bintang.
Menerusi perkongsian video melalui akaun TikTok @lynsopan1911 memaparkan tandas awam di salah sebuah daerah di Kelantan yang lengkap dipenuhi kemudahan dan keselesaan seperti pendingin hawa, mesin penapis air, televisyen dan dekorasi bunga hidup yang segar.
Rentetan perkongsian video itu telah tular, majoriti besar orang ramai terutamanya mereka yang berasal dari luar Kelantan kagum dengan kemewahan dan kemudahan tandas tersebut meskipun hanya tandas awam dan percuma untuk digunakan.
“Cantiknya, percuma pulak tu, ini kalau masuk tandas mesti lama sebab selesa duduk dalam tanda itu,” komen pengguna TikTok itu.
“Tandas awam tapi macam tandas hotel 5 bintang, harapnya negeri lain pun ada tandas macam ini, barulah selesa hendak buang air besar,” komen seorang pengguna TikTok yang lainnya.
“Ini bagus untuk keselesaan anak-anak juga, macam anak saya payah betul hendak masuk tandas awam, mereka cuma membuang dekat rumah atau hotel sahaja, kalau tidak mereka sanggup tahan sampai balik ke rumah,” tulis seorang pengguna lagi.

Dalam pada itu, terdapat juga orang ramai yang memuji sikap orang Kelantan yang disiplin dalam bersama-sama menjaga kebersihan tandas awam tersebut supaya keselesaan dan kemudahan kekal terjaga sepanjang masa.
“Orang Kelantan ini bagus bab kebersihan, saya pernah singgah tandas rehat dan rawat di Gua Musang, tandasnya wangi dan bersih, lantai pun kering sahaja memudahkan pengguna supaya kasut tidak basah,” tulis pengguna TikTok itu.
“Aku boleh puji disiplin masyarakat di sini, pandai jaga dan manfaatkan tandas awam supaya sentiasa terjaga, bersih-bersih bukan untuk orang lain, untuk kegunaan kita bersama juga,” komen pengguna Tiktok yang lainnya.
Setakat ini, video tular ini telah meraih lebih 4 juta tontonan dan 377,000 tanda suka dengan 8,226 perkongsian – KOSMO! ONLINE


Mahkamah: Dituduh laku amang seksual terhadap murid perempuan
Oleh TENGKU DANISH BAHRI TENGKU YUSOFF

29 November 2022, 5:57 pm
KUALA TERENGGANU – Seorang bekas pembantu guru muzik dihadapkan ke Mahkamah Sesyen di sini hari ini atas tiga pertuduhan amang seksual terhadap pelajar perempuannya pada empat tahun lalu.
Tertuduh, Mohd. Anuar Wahab, 40, mengaku tidak bersalah selepas semua pertuduhan itu dibacakan di hadapan Hakim Nooriah Osman.
Berdasarkan pertuduhan, Mohd. Anuar didakwa melakukan amang seksual fizikal terhadap murid perempuannya yang berusia sembilan tahun sewaktu kejadian.
Perbuatan tersebut didakwa dilakukan tertuduh di dua lokasi berasingan iaitu di sebuah sekolah dan di tepi jalan di daerah Kuala Nerus antara pukul 1 tengah hari hingga 2 petang pada 2018.
Tertuduh didakwa mengikut Seksyen 14(a) dan 14(d) Akta Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebat jika sabit kesalahan.
Mahkamah membenarkan tertuduh diikat jamin RM10,000 dengan seorang penjamin namun perlu melaporkan diri ke balai polis berhampiran serta tidak dibenarkan mengganggu mangsa dan saksi sepanjang prosiding berlangsung.

Sebutan semula kes ditetapkan pada 22 Disember ini. Kes pendakwaan dikendalikan Timbalan Pendakwa Raya, Intan Nor Hilwani Mat Rifin manakala tertuduh pula tidak diwakili peguam. – KOSMO! ONLINE.


Dakwa PM ejen Israel, Hadi Awang disiasat
Oleh MOHD RASDAN AHMAD

29 November 2022, 5:27 pm
KUALA LUMPUR – Bukit Aman mengesahkan siasatan sedang dijalankan terhadap Presiden Parti Islam Se-Malaysia (PAS), Tan Sri Abdul Hadi Awang yang menuduh Perdana Menteri, Datuk Seri Anwar Ibrahim sebagai ejen Israel.
Setiausaha Polis Diraja Malaysia (PDRM) Datuk Noorsiah Saaduddin berkata, siasatan dilakukan selepas menerima laporan polis berkenaan tuduhan itu.
“Siasatan dikendalikan oleh Unit Siasatan Jenayah Terkelas (USJT), Bahagian Pendakwaan/Undang-undang (D5), Jabatan Siasatan Jenayah (JSJ), Bukit Aman.
“Kes telah diklasifikasikan di bawah Seksyen 504, Seksyen 500 Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.
Terdahulu, Ketua Penerangan PKR, Fahmi Fadzil berkata, Anwar Ibrahim sudah mengarahkan pihak polis mengambil tindakan terhadap pihak yang mengaitkannya sebagai ejen Israel.
Namun begitu, dia tidak mempunyai maklumat terperinci mengenai laporan polis tersebut. – KOSMO! ONLINE.


AMK Putrajaya gesa polis siasat tuduhan PM ejen Israel
Oleh EDDY AQMAL MOHAMED HAMIDI

29 November 2022, 5:06 pm
PUTRAJAYA – Angkatan Muda Keadilan (AMK) cawangan Putrajaya menggesa pihak polis menyiasat dan mengambil tindakan tegas terhadap pihak yang menyebarkan fitnah mengaitkan Perdana Menteri, Datuk Seri Anwar Ibrahim sebagai ejen Israel.
Ketua AMK Putrajaya, Syazreen Ezam Saidi berkata, pihaknya menyedari bahawa sebaik sahaja Anwar dilantik sebagai Perdana Menteri minggu lalu, tohmahan dan fitnah terus berpanjangan dengan memainkan sentimen perkauman dan agama selain menuduh beliau sebagai ejen Israel.
“Umum mengetahui bahawa proses lantikan Perdana Menteri minggu lalu berjalan dengan lancar dan beliau (Anwar) telah mendapat perkenan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja-Raja Melayu keseluruhannya.
“Saya lihat ini (tuduhan ejen Israel) bukan perkara yang boleh dipandang enteng kerana ia melibatkan kedaulatan dan keselamatan negara serta melibatkan dua negara,” katanya ketika ditemui ketika hadir membuat laporan di Ibu Pejabat Polis (IPD) Putrajaya di sini hari ini.
Terdahulu, Syazreen Ezam dengan ditemani beberapa orang wakil AMK Putrajaya hadir ke IPD Putrajaya kira-kira pukul 1 tengah hari bagi membuat laporan berhubung perkara tersebut.
Menurut Syazreen Ezam, pihaknya ingin menggesa polis supaya membuka kertas siasatan agar tuduhan-tuduhan fitnah yang tidak berasas itu dapat diambil tindakan dan tidak berpanjangan.

“AMK Putrajaya juga telah menyediakan beberapa bahan bukti untuk mengaitkan individu tertentu yang dikesan melalui platform Facebook dan rakaman audio yang tular melalui aplikasi Whatsapp yang mendakwa Anwar Ibrahim sebagai ejen Israel.
“Saya ingin menegaskan bahawa tindakan sebegini perlu dihentikan segera dan diambil tindakan agar tidak mengganggu gugat kelancaran perkhidmatan beliau (Anwar) sebagai Perdana Menteri Malaysia,” ujar beliau.
Sementara itu, Ketua Polis Daerah Putrajaya, Asisten Komisioner A. Asmadi Abdul Aziz ketika dihubungi mengesahkan telah menerima laporan berhubung perkara tersebut dan tindakan lanjut sedang dilakukan pihak mereka.
Semalam, Ketua Penerangan Parti Keadilan Rakyat (PKR), Fahmi Fadzil dilapor memaklumkan bahawa Anwar telah mengarahkan pihak polis mengambil tindakan terhadap pihak yang mengaitkan beliau sebagai ejen Israel.
Fahmi juga mengesahkan bahawa Pakatan Harapan (PH) turut akan mengambil tindakan undang-undang terhadap pihak yang mengaitkan pengerusi gabungan tersebut sebagai ejen Israel. – KOSMO! ONLINE


Lelaki junjung motosikal sambil panjat tangga
Oleh KOSMO!

29 November 2022, 5:00 pm
NEW DELHI – Sebuah klip video tular di media sosial India memaparkan aksi seorang lelaki menjunjung sebuah motosikal di atas kepalanya sambil memanjat tangga bas, lapor laman berita India Times kelmarin.
Berdasarkan video yang dikongsikan di laman Twitter itu, dia dilihat berjalan di tepi sebuah bas sambil menjunjung motosikal berwarna hitam.
Lelaki itu kemudian memanjat tangga di bahagian tepi bas sambil kepalanya mengimbangi motosikal tanpa jatuh.
Tanpa memegang kenderaan itu, dia memanjat tangga dan meletakkan motosikal tersebut di atas bumbung bas.
Video itu menjadi tular dengan ramai netizen memberikan pelbagai komen.
“Adiwira Captain America pun tak boleh buat begini,” kata seorang netizen.

“Ini bukan aksi adiwira. Ini adalah pengorbanan yang terpaksa dilakukan demi memberi makan kepada keluarga. Mereka merisikokan diri supaya keluarga tidak kelaparan. Mereka dieksploitasi,” kata pengguna lain. – Agensi


UEM Edgenta catat untung bersih RM24.6 juta
Oleh KOSMO!

29 November 2022, 5:13 pm
PETALING JAYA – UEM Edgenta Berhad (UEM Edgenta) mencatat keuntungan bersih bagi tempoh sembilan bulan berakhir 30 September 2022 (TK2022) sebanyak RM24.6 juta dengan pendapatan sebanyak RM1.8 bilion, tumbuh 13.7 peratus berbanding tempoh sama tahun sebelumnya.
Keuntungan Sebelum Cukai (PBT) dicatatkan sebanyak RM55.3 juta dalam tempoh tersebut dengan kenaikan sebanyak  22.1 peratus lebih tinggi berbanding RM45.3 juta yang dicatatkan pada tempoh yang sama tahun lepas.
Pengarah Urusan dan Ketua Pegawai Eksekutif UEM Edgenta, Syahrunizam Samsudin berkata, selepas mencatat prestasi kukuh pada separuh pertama tahun 2022, momentum pertumbuhan pada suku ketiga disederhanakan oleh peningkatan tekanan inflasi dan gangguan rantaian bekalan.
Menurut beliau, pendapatan Kumpulan pada suku ketiga TK2022 berbanding suku sebelumnya (suku kedua TK2022) meningkat sebanyak tiga peratus atau RM18.5 juta, kepada RM646.2 juta.
Keuntungan bersih menyusut sebanyak 59.3 peratus daripada RM10.8 juta kepada RM4.4 juta, terutamanya disebabkan kerugian peruntukan nilai one-off pada inventori dan peningkatan kos dalam operasi perniagaan.
“Pertumbuhan pendapatan bagi tahun ke tahun didorong oleh hasil pendapatan tinggi yang dijana daripada Perkhidmatan Sokongan Penjagaan Kesihatan melalui pengembangan penyelesaian penjagaan kesihatan bersepadu di Malaysia dan perluasan perkhidmatan kepada sektor hospitaliti dan semikonduktor di Singapura dan Taiwan.

“Pertumbuhan juga dilihat dalam perniagaan Penyelesaian Infrastruktur disebabkan oleh peningkatan kerja-kerja penyelenggaraan berikutan pemansuhan perintah kawalan pergerakan oleh Kerajaan dan peningkatan aliran trafik di beberapa lebuh raya utama,” katanya dalam kenyataan yang dikeluarkan di sini.
Sehingga 30 September 2022, kunci kira-kira UEM Edgenta kekal kukuh dengan mengekalkan nisbah gearan rendah pada 0.3 kali.
Selain itu, tempahan buku syarikat kekal kukuh pada RM10.1 bilion.
Dalam tempoh sembilan bulan pertama TK2022, Kumpulan memperoleh kontrak baharu kira-kira RM972 juta dengan 70 peratus daripada kontrak baharu tersebut adalah hasil daripada pasaran antarabangsa, selaras dengan strategi pengembangan antarabangsa. -KOSMO! ONLINE


N. Sembilan tidak rancang tambah kawasan ternakan ayam
Oleh ZAKKINA WATI AHMAD TARMIZI

29 November 2022, 5:04 pm
SEREMBAN – Kerajaan Negeri Sembilan tidak mempunyai perancangan untuk menambah kawasan ternakan ayam di negeri ini.
Pengerusi Jawatankuasa Bertindak Pertanian dan Industri Asas Tani negeri, Datuk Bakri Sawir berkata, kerajaan negeri bagaimanapun bersedia untuk menerima dan menimbangkan sebarang permohonan baharu.
“Tahap sara diri (SSL) Negeri Sembilan kini mencapai 300 peratus bagi pengeluaran berkaitan produk ayam pedaging dan telur. Ia melebihi daripada keperluan penduduk sebanyak tiga kali ganda.
“Pengeluaran ini bagi memenuhi permintaan pasaran negeri-negeri jiran selain dieksport ke Singapura,” katanya pada Persidangan Keempat (Belanjawan) Penggal Kelima Dewan Undangan Negeri (DUN), Negeri Sembilan Yang Ke-14 di sini hari ini.
Beliau menjawab soalan tambahan Datuk Yek Diew Ching (PH-Chuah) yang ingin mengetahui sama ada kerajaan negeri berhasrat menambah kawasan ternakan bagi memenuhi permintaan bekalan ayam dan telur di negeri ini.
Bakri berkata, setakat tahun lalu, terdapat sebanyak 153 ladang pengeluaran ayam pedaging dan sembilan ladang ayam penelur di negeri ini.

“Walaupun bilangan ladang ayam pedaging menurun selepas 2019, populasi ternakan meningkat kerana banyak ladang mengoptimumkan kapasiti ladang masing-masing bagi mengurangkan kos.
“Selain itu, terdapat juga ladang yang menyatukan lesen menternak unggas masing-masing terutamanya bagi ladang integrator,” katanya. – KOSMO! ONLINE


MIDF lulus pembiayaan RM17.23 bilion sejak penubuhannya
Oleh NOR AINNA HAMZAH

29 November 2022, 5:41 pm
PORT DICKSON – Malaysian Industrial Development Finance Berhad (MIDF) telah meluluskan pembiayaan berjumlah RM17.23 bilion bagi membantu perniagaan tempatan berkembang maju sejak penubuhannya pada tahun 1960.
Naib Presiden Eksekutifnya, Ahmad Farouk Mohamed berkata, jumlah berkenaan adalah setakat 31 Oktober lalu, yang mana secara keseluruhan, lebih 13,083 syarikat telah dibantu supaya lebih berdaya saing.
Menurutnya, untuk tahun ini sahaja, MIDF telah meluluskan pembiayaan berjumlah RM646.06 juta kepada 1,226 syarikat.
“Dalam tempoh lebih 60 tahun, MIDF berkembang kepada tiga tonggak utama iaitu kewangan pembangunan, bank perlaburan dan pengurusan aset. Misi kami adalah membantu pelanggan dalam merebut peluang, serta menyokong pertumbuhan ekonomi negara dengan menyediakan produk dan perkhidmatan dalam tiga tonggak utama tersebut.
“Kami akan terus progresif dan inovatif menggunakan kepakaran kami dalam pasaran modal untuk merebut peluang bagi mengukuhkan kedudukan dalam industri kewangan dan perbankan,” katanya.
Beliau ditemui di booth pameran MIDF sempena Minggu Saham Amanah Malaysia (MSAM) 2022 Permodalan Nasional Berhad (PNB) di Kawasan Lapang Pantai Batu 1, di sini, hari ini.

Ahmad Farouk turut mengalu-alukan usahawan industri kecil dan sederhana (IKS) untuk membuat pelaburan melalui MIDF sejajar dengan hasrat penubuhannya bagi membantu sektor korporat termasuk IKS.
“Kekuatan kami adalah menyediakan khidmat perlaburan kepada IKS supaya dapat lebih berkembang maju. Terdapat kriteria yang ditetapkan antaranya yang utama ialah 50 peratus dari pemegang saham haruslah merupakan warganegara Malaysia,” katanya.
Tambah Ahmad Farouk, sektor korporat dan usahawan IKS yang berminat boleh membuat permohonan secara atas talian atau tampil ke mana-mana cawangan MIDF berhampiran. – KOSMO! ONLINE


Saintis bimbang varian Covid-19 akan datang lebih bahaya
Oleh KOSMO!

29 November 2022, 5:30 pm
CAPE TOWN –  Satu kajian baharu mendapati varian utama Covid-19 seterusnya dijangka membawa kesan lebih buruk berbanding varian ringan yang kini dominan di seluruh dunia, lapor portal berita MailOnline semalam.
Beberapa varian Omicon Covid-19 yang sangat mudah berjangkit muncul kira-kira hampir setahun lalu dan kadar mutasinya meningkat ke kemuncak di hampir setiap negara di dunia.
Ia membawa gejala yang jauh lebih ringan berbanding varian awal Covid-19.
Saintis-saintis percaya ini merupakan evolusi terakhir koronavirus kerana seperti juga virus lain, Covid-19 bermutasi untuk mengakibatkan simptom lebih ringan supaya ia lebih mudah menular.
Bagaimanapun, beberapa penyelidik di Afrika Selatan berkata, virus Covid-19 masih berpotensi menjadi lebih membawa maut selepas memeriksa seorang pesakit virus kurang imun (HIV) yang dijangkiti selama setengah tahun.
Lama kelamaan, virus Covid-19 dalam badan pesakit berevolusi dan menyebabkan lebih banyak sel mati dan gabungan sel berlaku.

Ini membawa kepada peningkatan radang paru-paru.
Kesan itu lebih mirip kepada varian asal Covid-19 berbanding varian Omicron, demikian menurut pakar virologi yang mengetuai kajian tersebut, Profesor Alex Sigal.
Pesakit yang dikaji adalah salah seorang penghidap varian Omicron yang paling lama di dunia. Virus itu dipercayai berkembang dalam badan seseorang yang lemah sistem imunitinya.
Pesakit yang imuniti badan mereka sangat lemah tidak dapat menghilangkan jangkitan secara menyeluruh dan membolehkan virus Covid-19 mereplikasi dan bermutasi dalam badan dari semasa ke semasa, sebelum versi baharunya merebak kepada orang lain.
Hasil penyelidikan di Afrika Selatan itu bagaimanapun mewakili hanya satu teori mengenai jangkitan masa hadapan Covid-19 dan perlindungan melalui vaksinasi.
Penemuan itu dibuat di tengah-tengah amaran mengenai wabak Covid-19 yang berterusan di China mungkin mencetuskan varian ‘hari kiamat’ sehingga dunia sekali lagi perlu memerangi koronavirus. – Agensi


Warga emas patah kaki, langgar buaya lintas jalan
Oleh TOREK SULONG

29 November 2022, 4:56 pm
BACHOK – Seorang pesara kerajaan patah kaki kanan selepas motosikal ditunggang terlanggar seekor buaya yang sedang melintas jalan di Kampung Kubang Telaga di sini hari ini.
Kejadian pada pukul 12.30 tengah hari itu mengakibatkan mangsa, Rossazali Abdullah, 61, terbabas ke kawasan lumpur di bahu jalan.
Menurut Rossazali, semasa kejadian, dia dalam perjalanan pulang ke rumahnya di Taman Desa Anda, Pasir Puteh dari Kampung Gunong di sini.
Dakwanya, setibanya di lokasi kejadian, dia tidak sempat menekan brek selepas melihat seekor buaya berukuran lebih dua meter sedang melintas jalan.
“Saya terpaksa melanggar buaya itu kerana tidak sempat membrek secara mengejut. Sebaik sahaja tayar depan melepasi bahagian tengah badan reptilia itu, motosikal saya hilang kawalan sebelum terkena libasan ekornya.
“Insiden itu menyebabkan motosikal dan saya terjunam ke dalam lumpur,” katanya ketika dihubungi hari ini.

Rossazali memberitahu, dia dibawa ke Hospital Tengku Anis, Pasir Puteh sebelum dirujuk ke Hospital Universiti Sains Malaysia, Kubang Kerian petang ini.
Menurutnya, keputusan ujian X-ray mendapati kaki kanannya patah akibat kemalangan itu. Setakat ini, dia belum membuat laporan polis kerana sedang menjalani rawatan. – KOSMO! ONLINE


Faizal Tahir dipuji Islamkan saudara baharu
Oleh MOHAMMAD SHAHEMY AZMI

29 November 2022, 4:45 pm
PETALING JAYA – Penyanyi Faizal Tahir menerima pelbagai reaksi positif dalam kalangan selebriti dan peminat selepas membantu seorang lelaki memeluk agama Islam dengan mengucap dua kalimah syahadah dan seterusnya bergelar mualaf.
Menerusi hantaran yang dimuat naik dalam Instagram miliknya, Faizal atau nama lengkapnya Ahmad Faizal Mohammad Tahir, 44, dilihat mengajar seorang pemuda yang tidak didedahkan identitinya mengucap kalimah syahadah.
“Apabila datang pertolongan Allah SWT dan kemenangan. Dan engkau melihat manusia masuk dalam agama Allah beramai-ramai.
“Maka ucapkanlah tasbih dengan memuji Tuhanmu dan mintalah ampun kepada-Nya. Sesungguhnya Dia amat menerima taubat. Surah An-Nasr,” tulis Faizal.
Selepas selesai mengajar pemuda itu melafazkan syahadah, kedengaran suara seseorang mengucapkan syukur atas pengislaman lelaki tersebut dalam video dikongsikan Faizal.
“Alhamdulillah. Ada sesiapa paksa? Tiada? Alhamdulillah,” katanya.

Tindakan murni penyanyi lagu Gemuruh itu sekali gus mendapat reaksi positif dalam kalangan selebriti dan peminat apabila meluahkan rasa kagum serta terharu dengan usaha yang dilakukan Faizal.
“Alhamdulillah seronok tengok usaha sahabat,” ujar pelakon Ashraf Muslim.
“Alhamdulillah terima kasih membimbing saudara baharu mengenal Islam,” kata pesohor media sosial Ryzal Ibrahim.
“Masya-Allah. Syurgalah tempatmu adik,” puji penyanyi Anuar Zain.
Sebelum ini, penyanyi itu pernah mengislamkan seorang warganegara New Zealand di Cameron Highlands, Pahang bersama pasukan Hidayah Centre Foundation pada September tahun lalu.
Selain Faizal, pelakon Adam Corrie Lee juga menjadi perhatian netizen selepas membantu mengislamkan seorang lelaki dan wanita sekitar September tahun lalu.
Pelakon itu juga mendedahkan, setakat ini sudah mengislam seramai 20 saudara baharu. – KOSMO! ONLINE


Cuaca buruk hampir di seluruh negara petang ini
Oleh NURUL IZZATI ZAINI

29 November 2022, 4:26 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di 12 negeri sehingga pukul 6 petang ini.
MetMalaysia berkata, di bahagian Utara, seluruh Pulau Pinang dan Perlis akan berdepan dengan cuaca buruk ini, diikuti dengan Kedah (Langkawi, Kubang Pasu, Pokok Sena, Padang Terap, Sik, Baling, Kulim dan Bandar Baharu).
“Di Perak, kawasan yang dijangka ribut petir dan hujan lebat adalah Kerian, Larut, Matang Dan Selama, Hulu Perak, Kuala Kangsar, Kinta, Kampar, Hilir Perak, Batang Padang dan Muallim.
“Situasi yang sama turut diramal di Pantai Timur melibatkan negeri Terengganu (Dungun dan Kemaman) dan Pahang (Tanah Tinggi Cameron, Jerantut, Kuantan, Bera, Pekan dan Rompin),” ujarnya menerusi kenyataan di laman sesawangnya.
Tambah MetMalaysia, seluruh Selangor, Wilayah Persekutuan dan Putrajaya juga diramalkan hujan lebat dan ribut petir.
Sementara itu, seluruh Negeri Sembilan dan Melaka juga dijangka mengalami cuaca buruk itu diikuti dengan Johor (Tangkak, Segamat, Muar, Batu Pahat, Kluang, Pontian, Kulai dan Johor Bahru).

“Kawasan di Sarawak yang diramal mengalami hujan lebat dan ribut petir adalah Kuching (Kuching), Serian, Samarahan, Sri Aman (Sri Aman), Betong, Sarikei (Pakan dan Sarikei), Mukah (Matu, Dalat dan Mukah), Bintulu (Bintulu), Miri (Subis, Beluru, Miri dan Marudi) dan Limbang.
“Di Sabah, amaran ribut petir dikeluarkan buat kawasan-kawasan Pantai Barat, Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat,” kata MetMalaysia. – KOSMO! ONLINE.


Kulit kepala terkopek, Aeril Zafrel serik warnakan rambut
Oleh MOHAMMAD SHAHEMY AZMI

29 November 2022, 4:00 pm
KUALA LUMPUR – Pelakon Aeril Zafrel mengakui serik untuk mewarnakan rambut kerana tidak sanggup menahan sakit kepala selain kulit kepala menggelupas gara-gara melakukan teknik ‘bleaching’ atau melunturkan warna asal rambut.
Ujar Aeril, 34, dia terpaksa mewarnakan rambutnya menjadi keperangan dengan melakukan teknik pelunturan warna asal rambut (bleaching) bagi menjayakan watak baharu dalam sebuah filem.
“Demi menjayakan watak itu, saya cuba-cuba mewarnakan rambut menjadi keperangan untuk lihat sama ada sesuai atau tidak. Tapi saya serik kerana tak tahan sakit kepala!
“Bukan itu sahaja, kulit kepala saya juga menggelupas dan terkopek. Ambil masa seminggu juga untuk pulih,” katanya kepada Kosmo! Online.
Meskipun begitu, suami kepada pelakon dan juga usahawan, Wawa Zainal itu tidak menolak seandainya dia perlu berbuat demikian sekali lagi demi menjayakan watak yang memerlukan perubahan imej.
“Saya terpaksa melalui proses yang agak teruk dan mengambil masa untuk pulih. Tapi saya tidak menolak jika perlu mewarnakan rambut untuk masa akan datang bergantung pada watak,” katanya.

Ketika disoal sama ada isterinya bersetuju dengan perubahan warna rambutnya, Aeril yang ditemui ketika majlis VIU Upfront 2023 di Pusat Konvensyen Kuala Lumpur (KLCC) baru-baru ini berkata, Wawa okey dan tidak ada masalah.
“Wawa okey sahaja,” jawabnya ringkas.
Sejak akhir-akhir ini, penampilan pelakon telefilem Mengharap Sebuah Keredaan itu menarik perhatian netizen dalam media sosial apabila rambutnya apa diwarnakan dengan warna yang cerah.
Biarpun rambutnya diwarnakan, namun Aeril masih mengekalkan jambang dengan warna hitam. – KOSMO! ONLINE


ZPP terima RM2.03 juta zakat perniagaan, pendapatan
Oleh SAFINA RAMLI

29 November 2022, 4:59 pm
GEORGE TOWN – Zakat Pulau Pinang (ZPP) menerima kira-kira RM2.03 juta zakat perniagaan dan pendapatan daripada enam buah syarikat korporat dan koperasi hari ini.
Ketua Pegawai Eksekutif ZPP, Datuk Amran Hazali berkata, syarikat korporat dan koperasi berkenaan adalah Bank Simpanan Nasional Berhad, JKP Sdn Bhd, Koperasi Tunas Muda Sungai Ara Berhad, MAA Precious Metals Shd. Bhd., Celcom Axiata Berhad dan Ocean Sucess (M) Sdn. Bhd.
“ZPP akan menunaikan amanah yang diberikan dengan penuh rasa tanggungjawab dan sebagai makluman terdapat enam buah syarikat korporat dan koperasi yang membuat bayaran zakat perniagaan dan pendapatan.
“Jumlah keseluruhan pembayaran zakat perniagaan dan pendapatan hari ini berjumlah RM2.03 juta,” katanya dalam Majlis ‘Hi-Tea’, serahan Zakat Korporat 2022 dan pelancaran direktori rakan niaga ZPP di sini hari ini.
Hadir sama ialah Timbalan Yang Dipertua Majlis Agama Islam Negeri Pulau Pinang (MAINPP), Datuk Dr. Roslan Ahmad.
Menurut Amran, ZPP turut melancarkan Direktori Rakan Niaga Zakat Pulau Pinang 2022 yang bertujuan untuk mempromosikan syarikat yang membayar zakat perniagaan dan setakat ini kira-kira 200 syarikat telah disenaraikan di dalam direktori itu.

“Ini juga sebagai usaha memberi kemudahan kepada masyarakat setempat untuk menggunakan perkhidmatan syarikat Muslim yang membayar zakat di Pulau Pinang.
“Objektif inisiatif ini adalah untuk mewujudkan satu koleksi sumber informasi produk dan perkhidmatan yang komprehensif pembayar zakat perniagaan (Muzakki) di ZPP dengan mewujudkan satu platform maya yang dibangunkan oleh ZPP,” katanya.
Tambahnya, platform itu juga dapat membantu dalam mewujudkan ekosistem keusahawanan di Pulau Pinang dan negara ini bagi mempromosikan perkhidmatan yang dijalankan oleh pembayar zakat perniagaan di Pulau Pinang.
“Sebagai makluman, antara perniagaan yang terlibat dalam Direktori Rakan Zakat Pulau Pinang adalah Nasi Kandar Deen Maju, AMS Autospec Bertam, Shell Sungai Bakap dan lain-lain lagi.
“Melalui pelancaran direktori ini, masyarakat dapat menyokong syarikat Muslim yang membayar zakat di Pulau Pinang dengan menggunakan perkhidmatan atau produk syarikat tersebut,” tambahnya pengguna juga dapat menggunakan perkhidmatan atau produk tersebut tanpa ragu atau syak wasangka. – KOSMO! ONLINE


Nenek bikin mesin basuh jadi sinki
Oleh MUHAMMAD HAIKAL RAMLI

29 November 2022, 4:03 pm
PETALING JAYA – Kekreatifan seorang warga emas dalam menginovasikan mesin basuh terpakai menjadi sinki basuh pinggan raih pujian orang ramai.
Perkongsian sebuah video di akaun TikTok @huda_jahar memaparkan seorang ‘nenek’ yang kreatif dalam menginovasi barang terpakai seperti inovasi mesin basuh yang rosak menjadi sinki untuk membasuh pinggan.
Video tersebut seterusnya tular dan mengundang pelbagai respon dan reaksi daripada orang ramai termasuklah rasa kagum dengan idea dan pemikiran warga emas yang berusia 70 tahun itu.
“Hebat nenek. Orang lama memang kreatif, macam emak aku, dia gunakan peti sejuk yang telah rosak untuk simpan barang-barang kering,” komen seorang pengguna TikTok.
“Kreatifnya makcik, pandai berjimat, tidak mahu membazir dan sayang pada barang-barang, dia tidak mahu buang begitu sahaja mesin itu,” komen pengguna TikTok yang lainnya.
Dalam sudut lain, terdapat juga orang ramai yang menyifatkan warga emas tersebut sebagai seorang yang gigih dan bijak dalam mengendalikan barang-barang yang rosak menjadi barang yang berguna.

“Di usia 70 tahun masih lagi gigih membuat kerja rumah dan sebagainya, saya memang tabik hormat dengan nenek, badan pun nampak cergas sahaja,” tulis pengguna TikTok itu.
“Hebat sungguh nenek, semua benda dibuat jadi berguna, semoga nenek sentiasa dikurniakan kesihatan yang baik, nanti lepas ini boleh tukar peti sejuk jadi tempat letak kain pula,” komen pengguna yang lainnya.
Setakat ini, perkongsian video yang tular itu telah meraih lebih 300,000 tontonan, 8,795 tanda suka dengan 1360 perkongsian dan dimeriahkan dengan pelbagai komen positif daripada orang ramai- KOSMO! ONLINE


[VIDEO] ‘Saya sangka dah nak meninggal dunia’
Oleh DIYANATUL ATIQAH ZAKARYA

29 November 2022, 4:08 pm
MELAKA – Seorang peniaga kek lapis berselisih ajal apabila terselamat meskipun kereta yang dipandu remuk selepas merempuh sebuah lori di Lebuh Alor Gajah-Melaka Tengah-Jasin di Kandang semalam.
Dalam kejadian pukul 5.30 petang itu, mangsa, Maizatul Mad. Said, 49, yang memandu kereta jenis Proton Wira hanya luka ringan di tangan dan kaki.
Menurut Maizatul, dia sempat melaungkan Allahuakhbar selepas kereta dipandunya gagal dikawal sehingga melanggar belakang sebuah lori.
“Sewaktu kejadian, saya nampak bucu lori sudah hampir dengan kereta. Saya hanya mampu menjerit Allahuakhbar sebelum dengar bunyi seperti tin kemek apabila bumbung kereta merempuh lori.
“Alhamdulillah, dengan kuasa Allah selepas buka mata, tangan masih berada di stering, saya mampu bangun dan keluar sendiri walaupun keadaan kereta sudah lumat,” katanya ketika dihubungi hari ini.
Mengulas lanjut, ibu anak satu itu memberitahu, ketika kejadian, dia dalam perjalanan dari arah Jasin menghala ke bandar Melaka.

“Saya ingin ke Klebang untuk berniaga selepas menghantar anak di Universiti Teknologi Mara (UiTM) Kampus Jasin.
“Saya memandu di belakang lori, apabila sampai di lokasi kejadian, lori tersebut ingin membuat pusingan U menyebabkan saya hilang kawalan,” katanya.
Sementara itu, Ketua Polis Daerah Melaka Tengah, Asisten Komisioner Christopher Patit berkata, hasil siasatan pegawai penyiasat di lokasi mendapati lori tersebut membuat pusingan U di kawasan dibenarkan.
“Ketika membuat pusiangan U, tiba-tiba lori itu dilanggar kereta mangsa menyebabkan pemandunya mengalami luka kecil di tangan dan kaki,” katanya.
Kes disiasat mengikut Seksyen Sek 43(1) Akta Pengangkutan Jalan 1987. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Protes di China turunkan harga minyak mentah global
Oleh KOSMO!

29 November 2022, 4:29 pm
BANDAR RAYA NEW YORK – Harga minyak mentah dunia mencatat  paras terendah semalam ketika  kebimbangan berterusan mengenai permintaan di China selepas dasar sifar Covid mencetuskan tunjuk perasaan yang jarang berlaku, lapor agensi berita United Press International.
Harga penanda aras global, minyak mentah Brent susut sekitar 1.3 peratus setakat pukul 10.10 pagi (zon waktu timur) untuk didagangkan pada harga AS$82.62 (RM372.15) setong, kadar terendah sejak 10 Januari lalu.
Bagi penanda aras Amerika Syarikat pula, West Texas Intermediate mencatat penurunan 1.2 peratus kepada AS$75.36 (RM339.4) setong, juga kadar terendah sejak Disember 2021.
Kebanyakan penganalisis pasaran menjangkakan harga minyak mentah kekal  tiga angka berikutan risiko kehilangan bekalan dari Russia disebabkan oleh sekatan Barat ke atas Moscow sebagai tindak balas perang Ukraine.
Namun, kadar inflasi pengguna yang tinggi serta ancaman kegawatan ekonomi diramal menyaksikan  harga minyak mentah kekal dalam kadar tersebut untuk sebahagian besar suku keempat tahun ini.
Sebahagian besar kebimbangan mengenai permintaan tertumpu kepada China, di mana dasar Covid-19 yang tegas tanpa kompromi menyebabkan lokasi-lokasi yang menjadi pusat pengeluaran ditutup seperti Shanghai.

Penganalisis pasaran tenaga di The PRICE Futures Group, Phil Flynn berkata, pendapatan daripada minyak mentah berkurangan tahun ini disebabkan kebimbangan perintah berkurung Covid-19  di China selaku ekonomi kedua terbesar dunia, boleh membawa kepada kegawatan ekonomi global.
“Protes yang tidak pernah berlaku sebelum ini serta desakan supaya Presiden Xi Jinping berundur mungkin akan mendorong tindak balas lebih tegas oleh pihak berkuasa China.
“Situasi ini akan memperlahankan pembukaan semula (ekonomi) China yang dinanti-nantikan,” katanya dalam satu nota kajian diterbitkan kelmarin.
Digelar  ‘Revolusi Kertas Putih’ berikutan penggunaan kertas kosong berwarna putih sebagai simbolik kepada undang-undang penapisan ketat di China, protes tersebut merebak ke luar ibu  kota, Beijing dan bandar raya Shanghai hujung minggu lalu dalam peristiwa yang jarang berlaku di negara itu.
Skop dan skala demonstrasi antipemerintah itu didakwa lebih besar berbanding mana-mana protes yang pernah berlaku di China sejak bantahan prodemokrasi di Dataran Tiananmen pada 1989. – Agensi


Wanita atasi lelaki dalam pendidikan
Oleh MUHAMMAD IKHWAN IDERIS

29 November 2022, 4:12 pm
PETALING JAYA – Indeks Jurang Gender Malaysia (MGGI), yang mengenal pasti jurang antara wanita dan lelaki dalam empat sub-indeks merangkumi peluang dan penyertaan ekonomi, pencapaian pendidikan, kesihatan dan kehidupan, serta penguasaan politik menunjukkan purata skor 0.707 pada 2021, iaitu 0.7 mata peratus lebih rendah berbanding 0.714 pada 2020.
Menurut Jabatan Perangkaan, skor dengan nilai 1.0 (100 peratus) menunjukkan kesaksamaan antara wanita dan lelaki telah dicapai.
Ketua Perangkawan, Datuk Seri Mohd. Uzir Mahidin berkata, pencapaian wanita telah melebihi lelaki dalam sub-indeks pencapaian pendidikan dengan skor 1.060, manakala sub-indeks kesihatan dan kehidupan mencatatkan skor 0.960, diikuti sub-indeks peluang dan penyertaan ekonomi (skor 0.709).
“Kadar penyertaan tenaga buruh (KPTB) wanita di Malaysia masih rendah iaitu 55.5 peratus pada 2021 jika dibandingkan dengan negara Asia Tenggara lain seperti Lao PDR (74.8%) dan Cambodia (74.0%).
“Sementara penguasaan politik mencatat skor terendah iaitu 10.0 peratus (skor 0.100) yang menunjukkan wanita masih jauh ketinggalan berbanding lelaki dalam jawatan menteri dan parlimen,” katanya dalam satu kenyataan semalam.
Mohd. Uzir menambah, berdasarkan kepada skor MGGI 2021, Malaysia berada di kedudukan ke-80 daripada 146 negara di dunia dan kedudukan kesembilan dalam kalangan negara Asia Timur dan Pasifik.

“Kita mendahului Vietnam, Indonesia, Cambodia dan Jepun meskipun masih di belakang New Zealand, Filipina, Australia dan Singapura,” jelasnya.
Berdasarkan negeri pula, tiga negeri yang mencatatkan skor tertinggi pada tahun 2021 ialah Kuala Lumpur dengan skor 0.842, Putrajaya (0.762) dan Melaka pada skor 0.761.
Terdapat tujuh negeri yang merekodkan skor di bawah paras kesaksamaan nasional iaitu Sabah, Kedah, Pahang, Perlis, Pulau Pinang, Perak dan Negeri Sembilan. – KOSMO! ONLINE


Bapa sebak terima ijazah arwah anak
Oleh MUHAMMAD HAIKAL RAMLI

29 November 2022, 3:57 pm
PETALING JAYA –  Seorang bapa yang mewakili arwah anaknya untuk menerima skrol Ijazah Sarjana Muda di hari konvokesyen undang sebak orang ramai.
Menerusi perkongsian video di TikTok @azxparfum yang juga graduan yang hadir ke majlis konvokesyen tersebut memaparkan seorang bapa yang naik ke atas pentas konvokesyen sambil mengesat air mata untuk menerima skrol ijazah mewakili arwah anaknya.
Demikian video itu telah tular, majoriti besar orang ramai menzahirkan rasa sayu dan sebak apabila melihat bapa kepada arwah berjalan naik ke pentas dengan mengesat air mata duka kehilangan putera kesayangannya.
“Aku lemah betul kalau bab-bab macam ini, saat pakcik lap air mata itu, aku dah berjurai air mata, luluh hati pakcik ini seakan aku faham, sakitnya kehilangan,” komen seorang pengguna TikTok.
“Automatik akan sebak apabila melibatkan ibu dan ayah, semoga pakcik kekal tabah dan semoga arwah ditempatkan dalam kalangan orang-orang yang beriman,” komen seorang lagi pengguna TikTok.
“Gugur air mata jantan aku, sedihnya membayangkan perasaan pakcik, ijazah yang arwah belajar di dunia, dia bawa pulang ke alam sana, dia sudah tunaikan kewajipannya untuk membanggakan orang tuanya, semoga syurga untukmu adik,” tulis pengguna TikTok yang lainnya.

Dalam pada itu, terdapat juga orang ramai yang berkongsi pengalaman yang hampir sama menyaksikan ibu bapa yang mewakili anak mereka yang telah meninggal dunia sebelum hari konvokesyen tiba.
“Sama macam mak ayah saya naik pentas konvokesyen untuk wakilkan arwah adik saya, segala perasaan itu hanya Allah sahaja yang tahu,” kongsi pengguna TikTok di ruangan komen.
“Masa saya konvo hari itu, ada ibu yang mewakili arwah anaknya, satu dewan menangis sebab arwah adalah pelajar yang bijak dan sangat peramah, tak sangka dia pergi dengan cepat,” kongsi seorang pengguna lagi.
Video sayu tersebut setakat ini telah meraih sebanyak lebih 300,000 tontonan, 43,400 tanda suka dan dihujani dengan komen ucapan takziah daripada orang ramai – KOSMO! ONLINE


Kayu lapik tiang elektrik patah semasa tiga mangsa bermain
Oleh JAMLIAH ABDULLAH

30 November 2022, 9:07 pm
ALOR SETAR – Kayu pelapik tiang elektrik dipercayai patah sebelum longgokan tiang itu bergolek lalu menghempap tiga kanak-kanak di Kampung Belukar, Changlun dekat sini semalam.
Dalam kejadian kira-kira pukul 5 petang itu, seorang kanak-kanak lelaki berusia 10 tahun meninggal dunia di tempat kejadian manakala dua rakannya berusia 11 dan 13 tahun cedera parah dan patah paha.
Ketua Polis Daerah Kubang Pasu, Superintendan Rodzi Abu Hassan berkata, ketiga-tiga mangsa bermain di atas longgokan tiang elektrik tersebut sebelum sebatang kayu yang digunakan untuk melapik tiang  patah dan bergolek lalu menghempap mereka.
“Ketiga-tiga mangsa dikeluarkan oleh orang awam dengan bantuan jentera untuk mengangkat tiang elektrik itu,” katanya di sini hari ini.
Kata beliau, mangsa yang berusia 10 tahun meninggal dunia di tempat kejadian akibat kecederaan parah pada muka serta kepala dan kes diklasifikasikan sebagai mati mengejut. – KOSMO! ONLINE


YAU, Ogy Ahmad Daud wakaf 10,000 al-Quran
Oleh KOSMO!

30 November 2022, 11:48 pm
Yayasan Ammirul Ummah (YAU), sebuah Pertubuhan Bukan Kerajaan (NGO) yang diasaskan di Terengganu, hari ini melancarkan Program Wakaf 10,000 Naskah Al-Quran bagi mempertingkatkan lagi pembangunan Islamiah di rantau Asia Tenggara.
Program tersebut dilancarkan oleh Pengarah Urusan YAU, Ibrahim Ridhwan Ismail serta sukarelawan premier YAU, seniwati Fauziah Ahmad Daud, di Masjid Al Hidayah, Taman Melawati, Hulu Kelang.
Turut hadir ramai personaliti terkenal seperti Kismah Johar, S Atan, Sandakiah Aziz, Aiman Badrul dan Zaidi Omar.
Wakaf ke Jawa Barat, Indonesia
Ibrahim berkata, ke semua 10,000 naskah Al-Quran yang mempunyai terjemahan akan diwakafkan ke Jawa Barat, Indonesia. Ia sekali gus melengkapkan jumlah 50,000 naskah yang diwakafkan kepada pelbagai pihak bagi tahun 2022 ini.
“Tahun lalu (2021), sebanyak 135,000 Al-Quran telah kami wakafkan kepada umat Islam di Indonesia seperti di Lombok, Sulawesi Utara, Bali, Papua Barat, Maluku dan Riau,” jelasnya.

Ibrahim (kiri sekali) bersama anak-anak seni di majlis wakaf 10,000 al-Quran.
Beliau berkata, segala program kebajikan yang dibuat atau disertai oleh YAU adalah menerusi sumbangan derma daripada individu dan badan-badan korporat.
YAU yang ditubuhkan pada 22 April 2001 telah menjalankan pelbagai program amal bagi membantu masyarakat Islam di Malaysia dan luar negara.
Program kemanusiaan, sosio-ekonomi
Ia merangkumi program bercorak kemanusiaan, pembangunan sosio-ekonomi dan kesihatan. Ini termasuklah wakaf Al-Quran, wakaf masjid, bantuan bencana alam, sumbangan bakul makanan untuk asnaf dan pelajar miskin serta sumbangan kerusi roda untuk golongan Orang Kelainan Upaya (OKU).
Ibrahim berkata lagi, sehingga kini YAU telah membina empat buah masjid di Indonesia dan menyelenggara banyak masjid di sekitar Terengganu dari segi kemudahan tandas-tandas.
“Sebanyak enam masjid telah siap dibina di Indonesia iaitu Masjid Al Ma’mun di Garut, Masjid Nurul Jihad (Lombok), Masjid Darussalam (Jakarta), Masjid Al Ikhlas (Tasik Malaya), Masjid Az Zikri (Medan) dan Masjid Darul Ibtida (Serang).
“Masjid lain yang sedang dibina adalah Masjid Al Mukarramah di Buton, Masjid Miftahul Jannah (Donggola), Masjid Nurul Mujahidin (Luwu) dan Masjid Miftahussudur (Nusa Tenggara).
“Kos membina masjid di Indonesia adalah sekitar RM300,000 namun di Malaysia kosnya sekali ganda lebih tinggi. Jadi kami lebih fokus kepada penyelenggaraan masjid-masjid di negara kita khususnya di Terengganu,” jelasnya yang turut menyalurkan bakul makanan kepada warga Palestin, Sri Lanka selain Malaysia sendiri.
Majlis pada hari ini turut menganjurkan Kuliah Dhuha oleh PU Syed Mohd. Bakri Syed Ishak yang tampil berkongsi ilmu yang bermanfaat tentang amalan bersedekah kepada hadirin.
Sebelum ini YAU pernah menerbitkan dua filem pendek dakwah iaitu Iqra’ serta Aidil & Atok arahan Fauziah Datuk Ahmad Daud.
Sementara itu, orang ramai juga boleh memberi sumbangan kepada mangsa-mangsa gempa bumi di Cianjur, Jawa Barat.
Sebarang sumbangan kepada YAU boleh disalurkan ke akaun Maybank (5630 1927 1201) atau CIMB (8603 3382 18).
Untuk info tambahan, hubungi Ibrahim Ridhwan Ismail (013-621 7881).


Lebih 120,000 pengunjung hadir MSAM 2022 Port Dickson
Oleh AFIFI HAFIZ MOHD NOR

30 November 2022, 10:53 pm
PORT DICKSON – Minggu Saham Amanah Malaysia 2022 (MSAM 2022) mencatatkan kehadiran pengunjung melebihi 120,000 orang 24 November lalu hingga hari ini.
Menurut Pengerusi Kumpulan Permodalan Nasional Berhad (PNB), Tun Arifin Zakaria, beliau berbesar hati kerana MSAM 2022 turut menarik perhatian pengunjung muda.
“Saya difahamkan sepanjang MSAM diadakan, lebih daripada 120,000 orang ramai telah mengunjungi, di mana sejumlah 17,000 pengunjung terdiri daripada kanak-kanak dan pelajar sekolah.
“Alhamdullilah, ini membantu usaha PNB melahirkan lebih ramai masyarakat yang celik kewangan khususnya dalam kalangan generasi muda,” katanya pada Majlis Penutup MSAM 2022 yang turut dihadiri Menteri Besar Negeri Sembilan, Datuk Seri Aminuddin Harun.
Tambahnya, walaupun pihaknya telah kembali menganjurkan MSAM secara fizikal, agenda digital tetap diberi keutamaan.
“Kami telah membuat perkongsian secara intensif di media sosial agar orang ramai yang tidak dapat hadir secara fizikal tetap dapat merasai kemeriahan MSAM 2022.

“Alhamdulillah usaha ini telah mendapat maklum balas yang begitu menggalakkan,” tambahnya.-KOSMO! ONLINE


Virus purba berusia 50,000 tahun ditemui semula di Siberia
Oleh KOSMO!

30 November 2022, 10:30 pm
PARIS – Fenomena pemanasan global membawa kepada kemunculan semula virus purba daripada orang mati menerusi penemuan ‘virus zombi’ yang selama ini membeku.
Penemuan itu berlaku akibat pencairan ais di Hemisfera Utara Bumi, lapor akhbar Metro UK semalam.
Sepasukan saintis dari Pusat Penyelidikan Saintifik Kebangsaan Perancis (CNRS) menghidupkan semula beberapa virus yang ditemui untuk mengenalinya dengan lebih baik.
Sebanyak 13 virus beku telah ditemui dalam tujuh sampel berbeza dari permafros Siberia dan salah satu daripadanya berusia hampir 50,000 tahun.
“Kajian ini mengesahkan kapasiti besar virus asid deoksiribonukleik (DNA) yang menjangkiti Acanthamoeba (sejenis amoeba) untuk kekal berjangkit selepas lebih daripada 48,500 tahun berada di dalam permafros,” demikian menurut kajian yang diketuai oleh ahli mikrobiologi, Jean-Marie Alempic.
Kebanyakan virus yang ditemui dalam kajian itu dicadangkan adalah sebahagian daripada keluarga Pandoraviridae virus yang mempunyai DNA dua rantaian dan menjangkiti amoeba.

“Berapa lama virus ini boleh kekal berjangkit sebaik sahaja terdedah kepada keadaan luar (cahaya UV, oksigen, haba) dan kemungkinan besar ia akan menjangkiti perumah yang sesuai dalam selang waktu itu, masih mustahil untuk dianggarkan,” kata kajian itu.
Bagaimanapun, analisis yang lebih mendalam diperlukan untuk menentukan lebih banyak maklumat tentang virus. – Agensi


Wanita hilang separuh buah pinggang selepas diurut
Oleh KOSMO!

30 November 2022, 9:30 pm
BEIJING – Gara-gara menjalani sesi urutan untuk menurunkan berat badan, seorang wanita di China kehilangan separuh buah pinggangnya menerusi pembedahan kecemasan yang terpaksa dilakukan ke atasnya, lapor laman berita Oddity Central semalam.
Miao (nama samaran), 41, ingin menurunkan berat badan dengan bantuan urutan. Dia mengunjungi sebuah salon di Hangzhou, wilayah Zhejiang.
Semasa diurut, wanita itu hampir tidak dapat menahan rasa sakit pada bahagian perut tetapi tukang urut memberitahu bahawa ia berpunca daripada lemak yang meninggalkan badan.
Perut Miao semakin sakit setelah dia pulang ke rumah. Beberapa jam selepas itu, dia mula mengalami muntah dan cirit-birit. Semasa dibawa ke hospital oleh keluarganya, Miao sudah berada dalam keadaan separuh koma.
Doktor kemudian melakukan ujian imbasan tomografi berkomputer (CT) dan mendapati bahawa angiomiolipoma di buah pinggang kiri wanita itu pecah.
Angiomiolipoma buah pinggang adalah tumor jinak yang berada dalam buah pinggang. Ia biasanya tidak mempunyai sebarang gejala dan tidak mendatangkan sebarang bahaya.

Prosedur biasa selepas penemuan tumor itu adalah melakukan pengawasan aktif untuk memastikan ia tidak tumbuh atau mula berdarah.
Berdasarkan pemeriksaan, doktor menjelaskan bahawa tumor itu tidak akan mengganggu Miao namun, ia telah pecah akibat urutan menurunkan berat badan tersebut.
Doktor menjalankan pembedahan membuang tumor berdarah itu dan separuh daripada buah pinggang kiri Miao, menyebabkan ia tidak mampu berfungsi secara normal.
Maio masih dalam pemerhatian di unit rawatan rapi di sebuah hospital di Hangzhou. – Agensi


Belanjawan Negeri Sembilan 2023 lulus sebulat suara
Oleh ZAKKINA WATI AHMAD TARMIZI

30 November 2022, 9:30 pm
SEREMBAN – Dewan Undangan Negeri (DUN) Negeri Sembilan hari ini meluluskan Belanjawan 2023 dengan sebulat suara.
Menteri Besar, Datuk Seri Aminuddin Harun dalam penggulunggannya menjelaskan, belanjawan tersebut digarap dengan tumpuan mendepani cabaran masa depan dalam ketidaktentuan ekonomi dunia.
“Fokus Belanjawan Negeri Sembilan 2023 adalah kepada pelaksanaan inisiatif- inisiatif yang diyakini dapat mengimbangkan keperluan sara hidup dan pengukuhan ekonomi supaya terus berdaya tahan.
“Belanjawan ini terus diperkasa bagi memastikan rakyat dapat dibantu dalam mengharungi isu peningkatan kos sara hidup dan jaminan bekalan makanan,” katanya pada hari terakhir Persidangan Keempat (Belanjawan), Penggal Kelima DUN Negeri Sembilan Ke-14 di sini.
Rang Undang-Undang (RUU) Perbekalan 2023 Negeri Sembilan yang memperuntukkan perbelanjaan sebanyak RM550 juta telah dibahaskan selama tiga hari oleh Ahli Dewan Undangan Negeri (ADUN) sejak 25 November lalu.
Belanjawan Negeri Sembilan 2023 yang bertemakan ‘Melunas Janji, Menggalas Harapan’ merupakan perbelanjaan defisit sebanyak RM100 juta yang menyediakan sembilan bidang tumpuan dengan 64 inisiatif bagi membantu rakyat.-KOSMO! ONLINE


Glomac catat untung RM78.4 juta
Oleh MUHAMMAD IKHWAN IDERIS

30 November 2022, 8:20 pm
PETALING JAYA – Glomac Berhad hari ini mengumumkan hasil belum diaudit sebanyak RM78.4 juta bagi suku kedua tahun kewangan semasa yang berakhir pada 30 April 2023 (TK2023), berbanding RM75.4 juta yang dicapai pada suku sama TK2022.
Keuntungan sebelum cukai berjumlah RM17.5 juta, manakala keuntungan yang boleh diagihkan kepada pemilik syarikat (PATMI) adalah RM11.8 juta.
Dalam tempoh enam bulan TK2023, hasil Kumpulan meningkat 38 peratus kepada RM143.9 juta berbanding RM104.2 juta tahun sebelumnya. Glomac melaporkan keuntungan sebelum cukai sebanyak RM25.4 juta, manakala PATAMI meningkat 28 peratus kepada RM17.0 juta.
Pengarah Urusan/Ketua Pegawai Eksekutif Kumpulan Glomac Berhad, Datuk Seri FD Iskandar berkata, strategi pembangunan Kumpulan kekal tertumpu pada segmen pasaran pertengahan.
“Kami berhasrat untuk meningkatkan aktiviti pembangunan dengan pengurusan serta kedudukan kewangan yang kukuh, dan projek pembangunan berpotensi dianggarkan bernilai sekitar RM8 bilion yang tertumpu di kawasan Lembah Klang,” katanya dalam satu kenyataan hari ini.
Glomac merancang untuk melancarkan projek baharu bernilai RM510 juta pada separuh kedua TK2023, merangkumi penampilan sulung Greentec Puchong, sebuah projek pembangunan kediaman bersepadu seluas 15.3 ekar (6.19 hektar) dengan jumlah anggaran nilai pembangunan kasar (GDV) RM1.57 bilion.

Fasa awalnya, yang dijadualkan dilancarkan pada suku tahun keempat TK2023, akan merangkumi kediaman jenis SoHo (small office/home office) dan pangsapuri servis dengan anggaran GDV sebanyak RM340 juta. – KOSMO! ONLINE


Pekerja telan emas untuk diseludup dari lombong
Oleh KOSMO!

30 November 2022, 8:30 pm
KINSHASA, Republik Demokratik Congo – Taktik seorang pekerja lombong di Republik Demokratik Congo (DRC) untuk menyeludup sejumlah besar emas dengan cara menelannya, gagal apabila dia dikesan oleh penggera pintu, lapor akhbar Daily Star semalam.
Menurut laman berita Mines.cd, lelaki itu telah menelan emas seberat 81 gram (g), namun ia dikesan penggera pintu ketika cuba meninggalkan sebuah bangunan.
Dia kemudian dibawa ke sebuah hospital tempatan, di mana ujian ultra bunyi memaparkan emas itu bergerak melalui sistem pencernaannya. Dia diberi sejenis produk untuk mengeluarkan emas itu melalui duburnya.
“#DRC Seorang pekerja Kibali (lombong emas) menyeludup 81g emas. Ingin meninggalkan tapak itu, laser pintu dikesan dan kemudian mencetuskan penggera.
“Dibawa ke hospital, emas yang ditelan itu kelihatan pada ultra bunyi. Selepas diberikan produk, dia mengeluarkan emas itu melalui dubur,” demikian menurut ciapan Mines.cd di Twitter.
Mines.cd memberitahu akhbar Daily Star bahawa maklumat yang diterima itu disampaikan oleh sumber dalaman dan mereka masih mencari butiran lanjut.

Lombong Emas Kibali terletak di timur laut DRC di wilayah Haut-Uele.
Ia adalah salah satu lombong emas terbesar di Afrika dan dikendalikan oleh Barrick Gold Corporation. – Agensi


Dakwa difitnah kaki pukul, Afiq Muiz lapor polis
Oleh HANISAH SELAMAT

30 November 2022, 8:30 pm
PETALING JAYA – Tidak menunggu lama untuk mengambil tindakan, pelakon Afiq Muiz membuat laporan di Balai Polis Dengkil hari ini bagi membersihkan nama selepas mendakwa difitnah bekas isterinya, Pachara Apin.
Kata pemilik nama sebenar Muhammad Afiq Muiz, 30, buat masa ini dia menyerahkan kepada peguamnya untuk tindakan susulan berhubung tuduhan kaki pukul yang dilemparkan wanita itu.
“Laporan polis sudah dibuat, tunggu tindakan seterusnya daripada peguam kami atas fitnah yang telah dilemparkan,” tulisnya ringkas dalam Instagram.
Menerusi hantaran berkenaan, pelakon Hati Yang Dikhianati itu turut memaparkan gambarnya di depan balai polis sambil memegang dokumen berupa laporan yang dibuat.
Sebelum ini, Pachara yang berasal dari Ranau, Sabah memuat naik kenyataan dalam Facebook dan TikTok mendakwa Afiq pernah mengasarinya sehingga membuatkan kaki serta jarinya patah.
Kenyataan tersebut meraih komen balas adik Afiq, pelakon Aishah Azman yang bengang dengan tindakan Pachara membuat kenyataan palsu dalam media sosial.

Terdahulu, kontroversi tercetus rentetan pesanan Afiq kepada pendakwah selebriti, Dai Syed yang baru-baru ini bertunang agar jangan menjadikan wanita sebagai ‘permainan’.
Berita tersebut kemudian dikongsikan dalam Facebook seorang individu berserta kapsyen yang mendakwa pelakon itu memukul bekas isterinya.
Selepas itu, Pachara pula mengulang siar hantaran tersebut dalam Facebook dan TikTok miliknya seolah-olah mengesahkan dakwaan berkenaan.
Menerusi tinjauan, akaun TikTok milik Pachara telah diubah kepada mod privasi selepas Aishah tampil membuat kenyataan balas.
Terdahulu, Afiq mendirikan rumah tangga dengan Pachara pada 27 Mac 2019 selepas setahun berkenalan di set penggambaran drama Air Mata Syurga.
Begitupun, masing-masing hingga sekarang belum mendedahkan tarikh perceraian mereka. – KOSMO! ONLINE


Isu video berbaur provokasi, MCMC akan panggil TikTok
Oleh MOHD. HUSNI MOHD. NOOR

30 November 2022, 10:29 pm
CYBERJAYA – Suruhanjaya Komunikasi dan Multimedia Malaysia (MCMC) akan memanggil pihak pengurusan TikTok untuk tampil memberi penjelasan berhubung klip video berbaur provokasi yang tular di aplikasi itu ketika ini.
MCMC berkata, penyebaran kandungan berbaur provokasi itu dengan niat cuba mencetuskan ketidakharmonian, kebencian, prejudis dan perasaan orang lain.
Menurutnya, ia sekali gus menjadi satu kesalahan di bawah Kanun Keseksaan (Akta 574), yang boleh dikenakan hukuman denda atau penjara atau kedua-duanya sekali jika sabit kesalahan.
“Sebarang penyebaran kandungan video sedemikian adalah satu perbuatan tidak bertanggungjawab yang dikhuatiri boleh menyebabkan ketidakharmonian, perpecahan, perasaan kebencian mahupun prejudis dalam hal-ehwal berkaitan dengan agama dan kaum.
“Dalam pada itu, MCMC dan Polis Diraja Malaysia (PDRM) akan mempertingkat usaha bagi mengekang penyebaran video-video sedemikian yang boleh menganggu-gugat ketenteraman awam,” katanya dalam satu kenyataan hari ini.
Sebelum ini, tiga klip video mengenai amaran rusuhan 13 Mei 1969 dikesan tersebar menerusi aplikasi TikTok yang kemudian tular di media sosial.

Siasatan awal mendapati, tiga klip video TikTok itu adalah kandungan berbayar.
Pada masa sama, MCMC mahu orang ramai melaporkan segera kepada pihak berkuasa sekiranya menerima kandungan berbaur hasutan, provokasi ataupun menghina agama, Institusi Raja dan perkauman.
Aduan boleh disalurkan menerusi Portal Aduan MCMC di pautan https://aduan.skmm.gov.my/; Talian aduan: 1800-188-030; WhatsApp di 016-2206262 dan E-mel di [email protected]. – KOSMO! ONLINE


Mahkamah: Lucut hak Pavilion Residence, kerajaan tidak kemuka rayuan
Oleh NUZULSHAM SHAMSUDDIN

30 November 2022, 7:55 pm
KUALA LUMPUR – Jabatan Peguam Negara, mengesahkan Kerajaan Malaysia tidak mengemukakan sebarang rayuan berhubung keputusan Mahkamah Tinggi Kuala Lumpur yang menolak permohonan kerajaan untuk melucut hak barangan mewah bernilai RM80 juta yang dirampas di Pavilion Residences, empat tahun lalu.
Perkara itu dimaklumkan Peguam Negara Tan Sri Idris Harun ketika dihubungi media petang tadi.
“Ya, AGC (Jabatan Peguam Negara) tidak merayu terhadap keputusan Hakim kerana kami bersetuju dengan keputusan beliau,” ujarnya ringkas ketika dihubungi.
Untuk rekod pada 14 November lalu, Hakim Datuk Muhammad Jamil Hussin menolak permohonan kerajaan yang difailkan melalui AGC untuk melucut hak 2,435 unit barang kemas, tujuh utas jam tangan dan 29 beg tangan berjenama yang dikatakan hasil daripada penyelewengan dana 1Malaysia Development Berhad (1MDB) selepas pihak itu gagal membuktikan harta-harta yang disita itu berpunca daripada aktiviti haram.
Dalam permohonan itu, bekas Perdana Menteri, Datuk Seri Najib Tun Razak dan isterinya Datin Seri Rosmah Mansor yang dinamakan sebagai pihak ketiga, menuntut harta-harta yang disita daripada premis milik Obyu Holdings Sdn. Bhd.
Dalam keputusan tersebut, mahkamah berpuas hati, tiada unsur-unsur pengubahan wang haram, yang merupakan kesalahan di bawah Seksyen 4(1) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA).

Menurut Hakim Muhammad Jamil, pegawai penyiasat, gagal mendedahkan dan mengenal pasti pihak yang diamanahkan dengan wang 1MDB, pihak yang mempunyai penguasaan wang tersebut dan bagaimana Najib dikaitkan sebagai ejen syarikat itu.
Dalam keputusannya, beliau turut menyatakan, wang berjumlah AS$247,599,466 telah dibayar oleh Blackstone Asia Real Estate Partners dan beberapa pihak lain kepada 31 syarikat pengeluar dan penjual barangan kemas untuk pembelian barang kemas.- KOSMO! ONLINE


70 peratus pekerja tidak berpuas hati dengan gaji diterima
Oleh KOSMO!

30 November 2022, 7:30 pm
WASHINGTON – Satu tinjauan terbaharu mendapati hanya 32 peratus pekerja di seluruh dunia berpuas hati dengan gaji semasa mereka yang diterima, lapor laman berita Wion News semalam.
Tinjauan yang dijalankan oleh firma perunding, Gather Inc menunjukkan bahawa perasaan tidak berpuas hati dalam kalangan pekerja timbul akibat kekurangan kepercayaan terhadap majikan mereka.
Semasa menjalankan tinjauan, syarikat itu mendapatkan penjelasan daripada 3,500 pekerja daripada pelbagai bidang pekerjaan.
Antara sebab utama di sebalik kurang kepercayaan itu termasuk budaya toksik, keterangkuman yang lemah, keseimbangan kerja dengan hidup yang tidak mencukupi serta pengalaman dilayan secara tidak adil.
Tinjauan itu dijalankan bertujuan untuk mengenal pasti punca utama di sebalik peningkatan peletakan jawatan selepas pandemik Covid-19.
Fenomena yang diberi nama ‘Peletakan Jawatan Besar-Besaran’ itu berlaku di hampir semua syarikat utama dalam pelbagai sektor.

Penyelidik mendapati bahawa jumlah gaji memainkan peranan besar dalam keputusan pekerja memilih peluang lain. Ia jelas dilihat berdasarkan data perundingan gaji yang dikaji dalam tinjauan itu.
“Persepsi pekerja terhadap pemerolehan gaji tidak mempengaruhi pampasan. Sebaliknya, pemacu utama persepsi ialah kepercayaan dalam organisasi.
“Apabila pekerja tidak mempercayai majikan, mereka tidak percaya gaji diberikan adil atau saksama,” kata Ketua Kanan bahagian Sumber Manusia Gather Inc, Tony Guadagni.
Bagaimanapun, tinjauan itu juga mengatakan bahawa persepsi umum tidak selari dengan realiti.
Data rasmi menunjukkan bahawa syarikat-syarikat telah berusaha untuk menutup jurang gaji. Menurut tinjauan itu, lapan daripada 10 organisasi menjalankan audit ekuiti gaji tahunan untuk memahami situasi dengan lebih baik pada 2022. – Agensi